text:
INDONESIA
Ba Ikemišeditše go Tšwela Pele
Ge bana babo rena lekaleng ba be ba ekwa gore modiro wa rena o thibetšwe, ga se ba ka ba fo phutha matsogo. Ronald Jacka o re: “Re ile ra rwala difaele tša rena tše di nago le dikhupamarama, dikgatišo le ditšhelete tša lekaleng ra yo di uta mafelong a bolokegilego toropong ya Jakarta. Ke moka re ile ra hudušetša ofisi ya lekala lefelong leo le tsebjago ke rena feela gomme ka setu ra rekiša meago yeo re bego re e dirišetša ofisi ya lekala.”
Ba bantši ba bana babo rena ba moo ba ile ba dula ba le mafolofolo e bile ba sa boife. Ba ile ba kgotlelela diteko tše šoro tšeo di ilego tša feleletša ka gore modiro wa rena o thibelwe, gomme ba tšwela pele ba bota Jehofa. Eupša ba bangwe ba bana babo rena ba ile ba welwa ke diteko ba sa itebetše. Bagolo ba sego kae ba ile ba boifa gomme ba saena dipampiri tšeo go tšona ba dumelago gore ba tlogela modiro wa go bolela ditaba tše dibotse. Ba bangwe ba ile ba utolla maina a ditho tša phuthego. Ofisi ya lekala e ile ya romela bana babo rena bao ba godilego moyeng gore ba tiiše diphuthego le go thuša bao ba ilego ba se sa botega. John Booth, e lego setho sa Sehlopha se Bušago, le yena o ile a etela Indonesia gomme a nea bana babo rena keletšo e borutho yeo ba bego ba e hloka.
Go molaleng gore Jehofa, yena Modiši yo Mogolo, o be a matlafatša batho ba gagwe le go ba kgothatša. (Hesek. 34:15) Bagolo ba ile ba thoma go etelela pele dilong tša moya ka mafolofolo, gomme bagoeledi ba hwetša mekgwa e mefsa ya go bolela ditaba tše dibotse le go ba šedi. (Mat. 10:16) Bana babo rena ba bantši ba ile ba reka Dibeibele tša mehleng yeno tše di rekegago Mokgatlong wa Beibele wa Indonesia gore ba di nee batho, gomme ka šedi ba bolela ka Mmušo wa Modimo moo go kgonegago. Ba bangwe ba be ba ntšha letlakala leo le nago le leswao la ditshwanelo tša molao tša go ikgatišetša dikgatišong tša rena gomme ba di nea batho bao ba thabelago. Babulamadibogo ba bantši ba ile ba tšwela pele ba bolela ditaba tše dibotse ka ntlo le ntlo ba itira eka ba a rekiša, ba dira seo babulamadibogo ba pele ga bona ba ilego ba se dira nakong ya ge go be go buša Majapane.
Ke moka, ka 1977, Lefapha la Ditaba tša Bodumedi le ile la hwetša mokgwa o mongwe wa go hlasela Dihlatse—le ile la gana go tsošološa di-visa tša baromiwa ba Dihlatse tša Jehofa. Baromiwa ba bantši ba Dihlatse ba ile ba abelwa go ya dinageng tše dingwe. * Moromiwa yo a bitšwago Norbert Häusler, yo a ilego a hlankela le mosadi wa gagwe, Margarete kua Manado, ka Leboa la Sulawesi o gopola ka gore: “Bana babo rena le dikgaetšedi ba makgolo ba ile ba tla boemafofaneng go tlo re laela. Re ile ra sepela ra fihla manamelong a sefofane ke moka ra emanyana ra lebelela morago. Re ile ra bona batho ba bantšintši ba emišitše matsogo ba re laela, ke moka lefelong leo difofane di tlogelago go lona go ile gwa kwagala modumo wa batho bao ba ilego ba bolela sammaletee gore: ‘Re a leboga. Re a leboga gore le ile la tla.’ Re ile ra namela sefofane gomme ra lla.”
Go Tsoga Ntwa Kua Sumba
Ge ditaba tša mabapi le go thibelwa ga modiro wa rena di phatlalala dihlakahlakeng tša Indonesia, Mokgatlo wa Dikereke wa Indonesia o ile wa kgothaletša ditho tša wona gore di botše balaodi ba mmušo ka modiro le ge e le ofe woo Dihlatse di o dirago. Ka morago ga moo, Dihlatse di ile tša thoma go golegwa le go botšološišwa dihlakahlakeng tše dintši.
Kua Waingapu, sehlakahlakeng sa Sumba, molaodi wa mašole wa seleteng seo o ile a biletša bana babo rena ba 23 kampeng ya moo ya mašole gomme a ba laela gore ba saene pampiri ya gore ga e sa le Dihlatse. Ge bana babo rena ba be ba gana, molaodi yoo wa mašole o ile a ba laela gore ba boe gape kampeng yeo letšatšing le le latelago, e lego leeto la dikhilomithara tše 14 go ya le go boa ge o sepela ka maoto.
Mesong e latelago ge bana babo rena ba fihla go molaodi wa mašole, ba ile ba bitšwa ka o tee ka o tee gomme ba laelwa gore ba saene pampiri ya gore ga e sa le Dihlatse. Ge ngwanabo rena a gana go saena, mašole a be a mo itia ka makala a meetlwa. Mašole ao a ile a tšwa taolong gomme a itia bana babo rena ba bangwe gore ba be ba idibale. Ge tše ka moka di direga, bana babo rena ba bangwe ba be ba letetše go bitšwa. Mafelelong, ngwanabo rena yo mongwe wa mofsa yo a bitšwago Mone Kele o ile a emelela gomme a ngwala se itšego pampiring yeo. Bana babo rena ba ile ba nyama kudu, eupša molaodi wa mašole a galefa o šoro. Mone o be a ngwadile gore: “Ke ikemišeditše go dula ke le yo mongwe wa Dihlatse tša Jehofa ka mo go sa felego!” Mone o ile a bethwa le go gobatšwa gomme a feleletša a le sepetlele, eupša o ile a dula a tiile moyeng.
Molaodi yoo wa mašole o ile a leka ka matšatši a 11 go dira gore bana babo rena bao ba se sa botega. O ile a ba laela gore ba eme mosegare ka moka letšatšing leo le fišago tšhiritšhiri. Ke moka a ba gapeletša go sepela ka diatla le matolo dikhilomithara tše mmalwa le go kitima monabo o motelele ba rwele merwalo e boima. O ile a ba laela gore ba dumediše folaga a beile sabola melaleng ya bona; le mo lekgeng le, ba ile ba gana. Ka gona o ile a laela gore ba itiwe le go feta.
Mesong e mengwe le e mengwe bana babo rena ba be ba goga maoto ge ba eya kampeng ba ipotšiša gore ba letetšwe ke eng letšatšing leo. Ge ba le tseleng ba be ba rapela mmogo le go kgothatšana gore ba dule ba botega. Le gona bošegong bjo bongwe le bjo bongwe ba be ba boela gae ba goga maoto, ba gobaditšwe e bile ba tletše madi, eupša ba thabetše gore ba botegetše Jehofa.
Ge ofising ya lekala ba ekwa gore bana babo rena ba be ba tlaišwa, gateetee ba ile ba romela thelekeramo ya go ipelaetša go molaodi wa mašole wa kua Waingapu, go molaodi wa mašole wa tikologong ya Timor, go molaodi wa sehlopha sa mašole kua Bali, go molaodi yo a phagamego wa mašole kua Jakarta le go balaodi ba bangwe ba bagolo ba mmušo. Ka ge molaodi wa mašole wa kua Waingapu a be a lewa ke dihlong tša gore ditiro tša gagwe tša bošoro di phatlalatšwa nageng ka moka ya Indonesia, o ile a kgaotša go tlaiša bana babo rena.
“Dihlatse tša Jehofa di Swana le Dipikiri”
Mengwaga ya ka morago ga moo, Dihlatse tše dintši nageng ka moka ya Indonesia di ile tša golegwa, tša botšološišwa le go tlaišwa. Moromiwa yo a bitšwago Bill Perrie o gopola ka gore: “Tikologong e nngwe, bana babo rena ba bantši ba be ba ntšhwa meno a bona a ka pele. Ge ba kopana le ngwanabo rena yo a bego a sa na le meno a ka pele, ba be ba dira metlae ka go mmotšiša gore: ‘Na o sa tšwa go thoma go kopanela? Goba na o ile wa se botege?’ Go sa šetšwe gore bana babo rena ba be ba lebeletšana le diteko, ba ile ba dula ba thabile e bile ba hlankela Jehofa ka mafolofolo.”
“Go ba kgolegong go nthutile gore ke ithekge ka Jehofa le go feta, ge e le gabotse go ntirile gore ke matlafale moyeng”
Lebakeng le lengwe la mengwaga e 13, Dihlatse tše 93 di ile tša ahlolelwa kgolegong lebaka la go tloga go dikgwedi tše pedi go ya go mengwaga e mene. Go swarwa gampe ka tsela yeo go ile gwa matlafatša le go feta maikemišetšo a tšona a go dula di botegela Jehofa. Ka morago ga gore Musa Rade a dule kgolegong dikgwedi tše seswai, o ile a etela bana babo rena ba tikologong ya gabo gomme a ba kgothatša gore ba tšwele pele ka modiro wa go bolela ditaba tše dibotse. O itše: “Go ba kgolegong go nthutile gore ke ithekge ka Jehofa le go feta, ge e le gabotse go ntirile gore ke matlafale moyeng.” Ga go makatše ge ba bangwe bao ba bego ba bogetše tše ka moka ba ile ba re: “Dihlatse tša Jehofa di swana le dipikiri. Ge o dutše o di kokotela, ke moo di tsenelelago kudu.”
^ ser. 1 Baromiwa ba kgale e lego Peter Vanderhaegen le Len Davis ba be ba fetile mengwaga ya go rola modiro gomme Marian Tambunan (yo e bego e le wa ga Stoove) o be a nyetšwe ke monna wa Moindonesia, ka gona ba ile ba ba dumelela go dula Indonesia. Ka moka ga bona ba ile ba dula ba tiile moyeng e bile ba le mafolofolo nakong ka moka ya ge modiro o be o thibetšwe.


c: text/html

text:
Dikgaolo le Ditemana
—Di Tsentšwe ke Mang ka Beibeleng?
NAGANA o le Mokriste yo a phelago lekgolong la pele la nywaga. Phuthego ya geno e sa tšwa go hwetša lengwalo leo le tšwago go moapostola Paulo. Ge o le gare o theeditše lengwalo leo le balwa, o lemoga gore gantši Paulo o tsopola go tšwa ‘mangwalong a makgethwa,’ e lego Mangwalo a Seheberu. (2 Timotheo 3:15) O ipotša gore: ‘Ke duma go bona temana yeo a e tsopolago.’ Eupša seo se be se ka se be bonolo. Ka baka la’ng?
BEIBELE E BE E SE NA DIKGAOLO GOBA DITEMANA
Nagana kamoo “mangwalo a makgethwa” ao a bego a hwetšagala mehleng ya Paulo a bego a le ka gona. Lengwalo le lengwe le bontšhitšwe letlakaleng le, e lego karolwana ya puku ya Jesaya yeo e tšwago Mangwalong a go Phuthwa a Lewatle le le Hwilego. O bona eng? O bona mengwalo feela yeo e kgomaganego! Ga go na maswaodikga. Le gona ga go na dinomoro tša dikgaolo le tša ditemana tšeo re di dirišago lehono.
Bangwadi ba Beibele ba be ba sa arole molaetša wa bona go ya ka dikgaolo goba ditemana. Ba be ba fo ngwala molaetša ka moka wo ba bego ba o hwetša go Modimo gore babadi ba kgone go hwetša molaetša ka moka, e sego dikarolwana tša wona feela. Na se ga se seo o se nyakago ge o hwetša lengwalo la bohlokwa go tšwa go motho yo o mo ratago? O bala lengwalo ka moka e sego dikarolwana tša lona.
Lega go le bjalo, go hlokega ga dikgaolo goba ditemana go ile gwa baka bothata. Paulo o be a kgona go bona ditsopolo tša gagwe ka mantšu a bjalo ka ao a rego, “go etša ge go ngwadilwe gwa thwe” goba “go etša ge Jesaya a ile a bolela e sa le pele a re.” (Baroma 3:10; 9:29) Le gona go be go tla ba thata go hwetša ditsopolo tšeo ntle le ge o be o tlwaelane le “mangwalo a makgethwa” ka moka.
Go oketša moo, “mangwalo [ao] a makgethwa” e be e se molaetša o tee o bonolo wa go tšwa go Modimo. Mafelelong a lekgolo la pele la nywaga, go be go šetše go kgobokeditšwe mangwalo a dipuku tše 66 tšeo di aroganego! Ke ka baka leo babadi ba bantši ba Beibele lehono ba thabišwago ke go ba le dinomoro tša dikgaolo le tša ditemana tšeo di ba thušago go hwetša taba e itšego, go swana le ditsopolo tše dintši tšeo di lego ka mangwalong a Paulo.
O ka ipotšiša gore: ‘Ke mang yo a tsentšego dinomoro tša dikgaolo le ditemana ka Beibeleng?’
KE MANG A TSENTŠEGO DIKGAOLO?
Moruti wa Moisemane e lego Stephen Langton, yo ka morago a bilego Mopišopomogolo wa Canterbury, ke yena a tsentšego dikgaolo ka Beibeleng. O dirile se mathomong a lekgolo la bo-13 la ngwaga ge a be ruta Yunibesithing ya Paris kua Fora.
Pele ga mehla ya Langton, barutwana ba be ba ile ba leka ditsela tšeo di fapafapanego tša go arola Beibele ka dikarolwana tše dinyenyane goba dikgaolo, go bonala morero wa seo e be e le go thuša batho go dira dinyakišišo gabonolo. Nagana kamoo go ka bego go bile bonolo ka gona gore ba hwetše temana ge e ba ba be ba e nyaka kgaolong e tee feela go e na le go e nyaka pukung ka moka, go swana le puku ya Jesaya yeo e nago le dikgaolo tše 66.
Seo ka moka se ile sa baka bothata. Barutwana ba ile ba tšweletša ditsela tše dintši tšeo di fapafapanego le tšeo di bego di sa sepedišane. Ka mohlala go e nngwe ya ditsela tšeo, Ebangedi ya Mareka e be e arotšwe ka dikgaolo tše e ka bago tše 50, e sego tše 16 tšeo re nago le tšona lehono. Mehleng ya Langton, kua Paris go be go na le barutwana ba go tšwa dinageng tše dintši, gomme ba be ba etla le Dibeibele go tšwa dinageng tša gabo bona. Lega go le bjalo, barutiši le barutwana ba be ba sa kgone go hlalosetšana gabonolo moo ba bego ba hwetša ditemana gona. Ka baka la’ng? Ka gobane dikgaolo tša Dibeibele tša bona di be di arotšwe ka tsela e sa swanego.
Ka gona, Langton o ile a hlama mokgwa o moswa wa dikgaolo. The Book—A History of the Bible e bolela gore mokgwa wa gagwe “o ile wa kgahla babadi le bangwadi” le gore o ile wa “phatlalala ka lebelo Yuropa ka moka.” Ke yena a tsentšego dinomoro tša dikgaolo tšeo re di hwetšago ka Dibeibeleng tše dintši lehono.
KE MANG A TSENTŠEGO DITEMANA?
Mengwaga e ka bago e 300 ka morago, bogareng bja lekgolo la bo-16 la nywaga, seithuti sa Mofora seo se tumilego ka go gatiša dipuku e lego Robert Estienne, se ile sa dira dilo bonolo le go feta. Maikemišetšo a gagwe e be e le gore batho ba tlwaele go ithuta Beibele. O bone go le bohlokwa gore go be le mokgwa o swanago wa dinomoro tša dikgaolo le dinomoro tša ditemana.
Estienne ga se yena a tlilego ka kgopolo ya go arola mangwalo a Beibele ka ditemana. Ba bangwe ba be ba šetše ba dirile seo. Ka mohlala, nywagakgolo e mentši pejana, mongwalolodi yo mongwe wa Mojuda o be a šetše a arotše Beibele ka moka ya Seheberu goba karolo ya Beibele yeo ka tlwaelo e bitšwago Testamente ya Kgale, ka ditemana eupša e sego ka dikgaolo. Lega go le bjalo, go be go sa dirišwe mokgwa o swanago wa go hlama dikgaolo.
Estienne o ile a arola Mangwalo a Bakriste a Segerika, goba ao a bitšwago Testamente e Mpsha, ka dikarolo tše diswa tša ditemana gomme a di kopanya le tšeo di bego di šetše di le ka Beibeleng ya Seheberu. Ka 1553, o ile a gatiša Beibele ya mathomo e feletšego (ya se Fora) yeo e nago le dikgaolo le ditemana tšeo Dibeibele tše dintši di nago le tšona lehono. Batho ba bangwe ba ile ba ba le pono e fošagetšego, ba bolela gore ditemana di arotše mongwalo wa Beibele ka dikarolwana tše nyenyane gomme seo se dira gore e bonale e na le dipolelwana tšeo di sa kopanego le tšeo di ikemetšego. Eupša mokgwa wa gagwe o ile wa amogelwa kapela ke bagatiši ba bangwe.
KAMOO BARUTWANA BA BEIBELE BA HOLEGAGO KA GONA
Go bonala go ba gona ga dinomoro tša dikgaolo le tša ditemana ka Beibeleng e le kgopolo e botse kudu. Seo se nea temana e nngwe le e nngwe ka Beibeleng seo go ka thwego ke “aterese” ya moswananoši—go swana le khouto ya poso. Ke therešo gore ga se Modimo a laetšego gore batho ba arole Beibele ka dikgaolo le ditemana. E bile ka dinako tše dingwe ditemana tša Beibele di kgaolwa mafelong a fošagetšego. Eupša dinomoro di re nolofaletša go hwetša ditsopolo le go thalela ditemana tše re di ratago goba go di botša ba bangwe—go fo swana le ge re thalela dipolelwana goba mafoko ao re nyakago go a gopola ka gare ga puku goba sengwalwa.
Le ge go arolwa ga Beibele ka dikgaolo le ditemana go dirile gore go e bala go be bonolo, dula o gopola gore selo sa bohlokwa ke gore o kwešiše molaetša ka moka o tšwago go Modimo. Hlagolela mokgwa wa go bala taba ka moka go e na le go kgetha ditemana. Go dira se go tla go thuša gore o tlwaelane le “mangwalo a makgethwa, ao a kgonago go go hlalefišetša phologo.”—2 Timotheo 3:15.
Ithute ka mo go oketšegilego
Na Beibele e Bolela Therešo?
Ge eba Beibele e ngwadilwe ke Modimo, e swanetše go ba puku ya moswananoši yeo e kilego ya ngwalwa.
O Swanetše go Dira’ng Gore o Kwešiše Beibele?
Go sa šetšwe setlogo sa gago, o ka kgona go kwešiša molaetša wa Modimo wo o lego ka Mangwalong a Makgethwa.

robotstxt: allowed

filter: keep


text:
DOMINICAN REPUBLIC
Modiro wa Boboledi o Tšwela Pele
Baromiwa ba Tšwela Pele ka Modiro ka Sephiring
Go thibelwa ga modiro wa rena e be e le mathomo a nako e thata kudu bakeng sa bana babo rena. Moromiwa yo a bitšwago Alma Parson o hlalositše ka gore: ‘Diholo tša rena tša Mmušo di ile tša tswalelwa gomme modiro wa rena wa thibelwa. Bana babo rena ba rategago ba moo ba ile ba lebeletšana le diteko le ditlaišego tše dintši.’ Ba bangwe ba ile ba rakwa mešomong le go golegwa. Lega go le bjalo, kgaetšedi yo o gopola ka lethabo gore: ‘Re ile ra bona gabotse tlhahlo le tšhireletšo ya Jehofa ka makga a mantšintši.’ Ka ge bana babo rena ba be ba bota ‘tlhahlo ya Jehofa,’ ba ile ba tšwela pele ka modiro ka sephiring.
Re be re sa dumelelwe go swara diboka tša phuthego. Lennart Johnson o gopola ka gore: ‘Bana babo rena ba ile ba thoma go bokana ka sephiring ka dihlopha tše dinyenyane magaeng a bana babo rena. Dibokeng tšeo re be re ithuta dihlogo tša Morokami tšeo di bego di phrinthilwe motšheneng wa go dira dikopi. Bana babo rena ka moka le dikgaetšedi bao ba botegago ba ile ba tšeela godimo kudu matla ao Jehofa a ilego a tšwela pele a re nea ona dihlopheng tšeo tše dinyenyane tša go ithuta.’
Ka yona nako yeo, mmušo o ile wa re bea leihlo le go feta gotee le go re tlaiša o šoro. Eupša bana babo rena le dikgaetšedi ga se ba ka ba tšhošwa ke seo. Ka September 15, 1950, Mongwaledi Hungría o ile a ngwalela Mopresidente wa naga yeo gore: “Ke kgale re biletša Morena Lee Roy Brandt le baetapele ba bangwe ba sehlopha sa Dihlatse tša Jehofa ofising ye re ba botša gore ba kgaotše mediro ka moka ya mabapi le mokgatlo wa bona wo o thibetšwego semmušo nageng ye, e lego taelo yeo go lego molaleng gore ga ba e latele. Letšatši le letšatši re hwetša dipego go tšwa dikarolong tše di fapafapanego tša naga tša gore ba tšwela pele ka mediro ya bona ka sephiring, ba nyatša mmušo.” O ile a phetha lengwalo la gagwe ka go šišinya gore bao go thwego ke baetapele ba Dihlatse tša Jehofa ba rakwe nageng ye.
‘Ba a re Matlafatša’
Ngwanabo rena Knorr le Ngwanabo rena Henschel ba ile ba etela naga yeo mafelelong a 1950. Ka morago ga moo, ba bangwe ba baromiwa bao ba ile ba abelwa go yo hlankela Argentina, Guatemala le Puerto Rico. Ba bangwe ba ile ba nyaka mešomo ya boiphedišo gore ba tšwele pele ba dula nageng yeo. Ka mohlala, Ngwanabo rena Brandt o ile a šomela khamphani ya mohlagase, gomme ba bangwe ba šoma e le barutiši ba Seisemane. Pego e nngwe ka go Yearbook ya 1951 e boletše ka baromiwa bao gore: “Go ba ga bona nageng ye, ba sa tšhabe, go matlafatša balatedi ba botegago ba Morena bao ba ithutilego therešo go bona. Bohle ba thabela go bona sebete seo ba se bontšhago ka go kgomarela kabelong ya bona.”
‘Go ba ga bona nageng ye go matlafaditše bao ba botegago’
Dorothy Lawrence e be e le yo mongwe wa baromiwa bao ba bego ba ruta Seisemane. O be a sa rute batho Seisemane feela, eupša o be a bile a ruta bao ba thabelago Beibele. Ka baka la se, o ile a kgona go thuša batho ba mmalwa go amogela therešo.
Barapedi ba botegago ba Jehofa ba ile ba diriša mekgwa e mengwe go tšwela pele ka tirelo ya tšhemo gaešita le ge ba be ba dula ba beilwe leihlo. Ka dinako tše dingwe ba be ba ntšha matlakala ka dikgatišong tša rena ba a phutha gomme ba a tsenye ka potleng ya hempe goba ka mokotleng wa korosari e le gore ba kgone go ruta ba bangwe Beibele go se na motho yo a ba lemogago. Di S-4 di be di dirilwe gore di swane le lelokelelo la go reka korosari. Go e na le gore dipegong tša tirelo ya tšhemo ba ngwale gore dipuku, dipukwana, dimakasine, maeto a go boela le diiri, ba be ba ngwala gore diphopho, dinawa, mae, dikhabetšhe le sepenetšhe. Dikopi tša Morokami tšeo di phrinthilwego motšheneng wa go dira dikopi di be di bitšwa yuca, di reetšwe ka semela seo se bitšwago yuca goba cassava, seo se hwetšwago kudu tikologong yeo.
Modiro wa go Dira Barutiwa o Tšwela Pele
Ka June 16, 1954, Rafael Trujillo o ile a dira kwano le Mopapa gore baruti ba kereke ya Roma Katholika ba newe ditokelo tše di kgethegilego kua Dominican Republic. Ka nako yeo, modiro wa rena o be o šetše o thibetšwe ka nywaga e ka bago e mene. Lega go le bjalo, ka 1955 go be go na le bagoeledi ba 478 kua Dominican Republic. Go tlile bjang gore go be le koketšego e bjalo go sa šetšwe maemo a thata? Yearbook ya 1956 e begile gore: “Moya wa Jehofa ke wona o re matlafatšago. . . . Bana babo rena ba ipopile ngatana e tee, ba tiile tumelong e bile ba tšwela pele ka sebete.”
Ka July 1955, Trujillo o ile a hwetša lengwalo la semolao leo le tšwago ntlongkgolo ya lefase ya Dihlatse tša Jehofa. Lengwalo leo le ile la hlalosa ka botlalo gore Dihlatse tša Jehofa ga di tšee karolo dipolotiking gomme la kgopela gore Trujillo ‘a tloše thibelo yeo a e beetšego Dihlatse tša Jehofa le mokgatlo wa Watch Tower Bible and Tract Society.’ Mafelelo e bile afe?


text:
KGAOLO 81
Yena le Tate ke Batee, Eupša ga se Modimo
“NNA LE TATE RE BATEE”
JESU O GANETŠA TATOFATŠO YA GORE O ITŠE KE YENA MODIMO
Jesu o tlile Jerusalema bakeng sa Monyanya wa Kgakolo (goba, Hanukkah). Monyanya wo ke wa go gopola go kgakolwa lefsa ga tempele. Ka godimo ga nywaga e lekgolo pejana, Kgoši ya Siria e lego Antiochus IV Epiphanes o ile a aga aletare ka godimo ga aletare e kgolo tempeleng ya Modimo. Ka morago, barwa ba moperisita wa Mojuda ba ile ba thopa Jerusalema gape gomme ba neela tempele yeo lefsa go Jehofa. Ga e sa le go tloga ka nako yeo, go swarwa monyanya wa ngwaga le ngwaga ka Chisilefe 25, e lego kgwedi yeo e sepedišanago le go yela bofelong bja November le mathomong a December.
Ke marega, sehla sa go tonya. Jesu o sepela tempeleng mathuding a dikokwane a Solomone. Ge a le mo o dikanetšwa ke Bajuda gomme ba re: “O tla re tlogela re gakanegile go fihlela neng? Ge e ba o le Kriste, re botše ka go lebanya.” (Johane 10:22-24) Jesu o tla arabela bjang? O araba ka gore: “Ke le boditše eupša ga le dumele.” Jesu ga se a ba botša ka go lebanya gore ke yena Kriste, bjalo ka ge a ile a botša mosadi wa Mosamaria sedibeng. (Johane 4:25, 26) Lega go le bjalo, o utolotše gore ke yena mang ge a re: “Pele ga ge Aborahama a eba gona, ke be ke šetše ke le gona.”—Johane 8:58.
Jesu o nyaka gore batho ba itirele phetho ya gore ke yena Kriste ka go bapiša mediro ya gagwe le seo se ilego sa bolelwa e sa le pele gore Kriste o be a tla se dira. Ke ka baka leo ka dinako tše dingwe a bego a botša barutiwa ba gagwe gore ba se ke ba botša motho gore ke yena Mesia. Eupša bjale o botša Bajuda ba ba bogale ka go lebanya, o re: “Mediro yeo ke e dirago ka leina la Tate, yona e a ntlhatsela. Eupša ga le dumele.”—Johane 10:25, 26.
Ke ka baka la’ng ba sa dumele gore Jesu ke Kriste? O re: “Ga le dumele gobane le se dinku tša ka. Dinku tša ka di theetša lentšu la ka e bile ke a di tseba gomme di a ntatela. Le gona ke di nea bophelo bjo bo sa felego gomme di ka se ke tša fedišwa le ka mohla, e bile ga go yo a tlago go di ubula seatleng sa ka. Seo Tate a nneilego sona ke selo se segolo go feta dilo tše dingwe ka moka.” Ke moka Jesu o ba botša kamoo tswalano ya gagwe le Tatagwe e lego ya kgauswi ka gona, ge a re: “Nna le Tate re batee.” (Johane 10:26-30) Jesu o mo lefaseng gomme Tatagwe o legodimong, ka gona ga a bolele gore yena le Tatagwe ke batee ka tsela ya kgonthe. Go e na le moo, ke batee ka go ba le morero o swanago gomme ba na le botee.
Mantšu a Jesu a galefiša Bajuda kudu moo ba bušago ba topa maswika gore ba mo kgatle ba mmolaye. Jesu ga a tšhošwe ke se. O re: “Ke le bontšhitše mediro e mentši e mebotse e tšwago go Tate. Ke ofe wa mediro yeo woo le nkgatlago ka maswika ka baka la wona?” Ba araba ka gore: “Ga re go kgatle ka baka la modiro o mobotse, eupša re go kgatla ka baka la go roga Modimo, le ka baka la gore . . . o itira modimo.” (Johane 10:31-33) Jesu le ka mohla ga se a ka a bolela gore ke yena modimo, ka gona ke ka baka la’ng ba mo latofatša ka seo?
Go ba gona, Jesu o re o na le matla ao Bajuda ba dumelago gore ke a Modimo a nnoši. Ka mohlala, ge a bolela ka “dinku,” o itše: “Ke di nea bophelo bjo bo sa felego,” e lego seo batho ba ka se kgonego go se dira. (Johane 10:28) Bajuda ba hlokomologa ntlha ya gore Jesu o dumetše phatlalatša gore o amogetše matla a bolaodi go Tatagwe.
Ge Jesu a ganetša tatofatšo ya bona ya maaka, o botšiša gore: “Na Molaong wa lena [go Psalme 82:6] Modimo ga se a re: ‘Ke itše: “Le medimo”’? Ge e ba Modimo a biditše bao lentšu la gagwe le boletšego gampe ka bona a re ke ‘medimo,’ . . . na le re go nna yo Tate a mo kgethagaditšego le yo a mo romilego lefaseng: ‘O roga Modimo,’ gobane ke itše ke Morwa wa Modimo”?—Johane 10:34-36.
Ee, Mangwalo a bitša le baahlodi bao e lego batho ba ba se nago toka gore ke “medimo.” Ka gona go tla bjang gore Bajuda ba ba bone Jesu molato ge a re: “Ke Morwa wa Modimo”? O ba botša selo se sengwe seo se swanetšego go ba kgodiša, o re: “Ge e ba ke sa dire mediro ya Tate, gona le se ke la ntumela. Eupša ge e ba ke e dira, gaešita le ge nna le sa ntumele, dumelang mediro yeo, e le gore le tle le tsebe gomme le tšwele pele le tseba gore Tate o boteeng le nna gomme le nna ke boteeng le Tate.”—Johane 10:37, 38.
Bajuda ba arabela ka go leka go swara Jesu, eupša o ba phonyokga gape. O tloga Jerusalema gomme o ya ka mošola wa Noka ya Jorodane tikologong yeo go yona Johane a ilego a thoma go kolobetša nywageng e nyakilego go ba e mene e fetilego. Go bonagala e se kgole le lebopo la ka borwa la Lewatle la Galilea.
Mašaba a tla go Jesu gomme a re: “Johane ga se a ka a dira pontšho le e tee, eupša dilo tšohle tšeo Johane a di boletšego ka motho yo ka moka e be e le therešo.” (Johane 10:41) Ka baka leo, Bajuda ba bantši ba dumela go Jesu.
Ithute ka mo go oketšegilego
Therešo Mabapi le Tate, Morwa le Moya o Mokgethwa
Batho ba bantši ba dumela gore thuto ya Boraro botee e rutwa ke Beibele. Na seo ke therešo?


text:
KGAOLO 65
O Ruta a le Tseleng ya go ya Jerusalema
MATEO 8:19-22 LUKA 9:51-62 JOHANE 7:2-10
KAMOO BANA BABO JESU BA MO LEBELELAGO KA GONA
TIRELO YA MMUŠO E BOHLOKWA GAKAAKA’NG?
Jesu o tšere nako e itšego a dira modiro wa gagwe kudukudu kua Galilea, moo a hweditšego batho ba arabela gakaone go feta kua Judea. Ntle le moo, ge a be a le Jerusalema gomme a fodiša monna ka Sabatha, “Bajuda ba [ile ba] thoma go fagahlela go mmolaya.”—Johane 5:18; 7:1.
Bjale ke lehlabula la ngwaga wa 32 C.E., gomme Monyanya wa Ditaberenakele (goba, Mešaša) o kgauswi. Monyanya wo o ketekwa matšatši a šupago, ke moka wa latelwa ke seboka se sekgethwa letšatšing la seswai. Monyanya wo o swaya go fela ga ngwaga wa temo le gona ke nako ya lethabo le legolo le go leboga.
Bana babo Jesu ka motswadi o tee—Jakobo, Simone, Josefa le Judase—ba a mo kgopela ba re: “Tloga mo o ye Judea.” Jerusalema ke lefelo le legolo la borapedi la nageng yeo. Menyanyeng e meraro ya ngwaga le ngwaga, motse o tlala kudu ka batho. Bana babo Jesu ba a hlalosa ba re: “Ga go motho yo a dirago selo ka sephiring ge a nyaka go tsebja phatlalatša. Ka ge o dira dilo tše, iponagatše go lefase.”—Johane 7:3, 4.
Ge e le gabotse, bana ba babo ba bane ‘ga ba dumele go yena’ e le Mesia. Lega go le bjalo, ba nyaka bao ba bokanego monyanyeng gore ba bone ge a dira mediro e matla. Ge Jesu a lemogile kotsi ye, o ba botša gore: “Lefase ga le na lebaka la go le hloya, eupša le hloile nna, gobane ke le hlatsela gore mediro ya lona ke e kgopo. Lena rotogelang monyanyeng; nna ga ke ešo ka rotogela monyanyeng, gobane nako ya ka e swanetšego ga e ešo ya fihla.”—Johane 7:5-8.
Matšatši a sego kae ka morago ga ge bana babo Jesu ba sepetše le sehlopha sa basepedi, Jesu le barutiwa ba gagwe ba sepela ka sephiring ba sa bonwe ke ba bantši. Ba sepela ka tsela yeo e phatšago Samaria go e na le yeo e tlwaelegilego yeo e lego kgauswi le Noka ya Jorodane. Jesu le barutiwa ba gagwe ba tla nyaka lefelo leo ba ka robalago go lona kua Samaria, ka baka leo o roma baromiwa gore ba yo dira ditokišetšo. Batho ba lefelong le lengwe ba gana go ba amogela goba go amogela baeng ka tsela e tlwaelegilego ka gobane Jesu o lebile Jerusalema bakeng sa monyanya wa Bajuda. Jakobo le Johane ba botšiša ba befetšwe ba re: “Morena, na o nyaka gore re botše mollo gore o fologe go tšwa legodimong o ba fediše?” (Luka 9:54) Jesu o ba kgalemelela go ba le kgopolo e bjalo, ke moka ba tšwela pele ka leeto.
Ge ba le tseleng, yo mongwe wa bamangwalo o re go Jesu: “Morutiši, ke tla go latela kae le kae mo o tlago go ya gona.” Jesu o a araba o re: “Diphukubje di na le melete le dinonyana tša legodimo di na le dihlaga, eupša Morwa wa motho ga a na mo a ka latšago hlogo ya gagwe gona.” (Mateo 8:19, 20) O bontšha gore yo mongwe yo wa bamangwalo o tla lebeletšana le mathata ge a ka ba molatedi wa Jesu. Le gona go bonagala yo mongwe yo wa bamangwalo a ikgogomoša kudu gore a ka amogela tsela ye ya bophelo. Ka gona, yo mongwe le yo mongwe wa rena a ka ipotšiša gore: ‘Na ke ikemišeditše gakaaka’ng go latela Jesu?’
Jesu o botša monna yo mongwe o re: “Eba molatedi wa ka.” Monna yo o a araba o re: “Ntumelele pele ke tloge ke yo boloka tate.” Ka ge Jesu a tseba maemo a monna yo, o re: “Lesa bahu ba boloke bahu ba bona, eupša wena sepela o bolele ka Mmušo wa Modimo gohle.” (Luka 9:59, 60) Go molaleng gore tatagwe ga se a tšwa a hlokofala. Ge nkabe a hlokofetše, morwa wa gagwe nkabe a se mo a bolela le Jesu. Morwa yo ga se a ikemišetša go etiša Mmušo wa Modimo pele bophelong bja gagwe.
Ge ba dutše ba le tseleng e lebilego Jerusalema, monna yo mongwe o botša Jesu o re: “Morena, ke tla go latela, eupša ntumelele pele gore ke ye go šadiša ba ntlo ya ka gabotse.” Jesu o a araba o re: “Ga go motho yo a beilego seatla sa gagwe mogomeng gomme a lebelela dilo tše di lego ka morago, yo a swanelegelago Mmušo wa Modimo gabotse.”—Luka 9:61, 62.
Bao ba nyakago go ba barutiwa ba Jesu ba therešo ba swanetše go tsepamiša mahlo a bona tirelong ya Mmušo. Ge molemi a sa tsepamiše mahlo a gagwe kua pele, go molaleng gore foro e tla kgopama. Ge a ka bea mogoma fase e le gore a lebelele dilo tše di lego ka morago, mošomo wa tšhemong o tla šalela morago. Ka mo go swanago, mang le mang yo a gadimago morago tshepedišong ye ya kgale ya dilo a ka kgopša tseleng e lebišago bophelong bjo bo sa felego.
Ithute ka mo go oketšegilego
Na Jesu o be a Nyetše? Na o be a e na le Bana Babo?
Ka ge Beibele e sa bolele ka go lebanya ka maemo a gagwe a lenyalo, re ka tseba bjang gore o be a nyetše goba a se a nyala?


text:
Batamela Kgauswi le Modimo
Na o ka ‘Pukung ya Modimo ya Kgopotšo’?
NA Jehofa o lemoga maiteko a barapedi ba gagwe a go mo kgahliša? Ee, o a a lemoga! Eupša o kgona go lemoga le go feta le ditiro tša bona tšeo di sepedišanago le thato ya Modimo le mantšu a bona a tumišo. Jehofa o bona le ge ba nagana ka yena ka tebogo. Go feta moo, Jehofa le ka mohla a ka se lebale batho ba gagwe le ditiro tša bona. Re ka kgodišega bjang ka seo? Karabo e hwetšwa mantšung ao a ngwadilwego ke moporofeta Maleaki.—Bala Maleaki 3:16.
Lekgolong la bohlano la nywaga B.C.E., ge Maleaki a be a porofeta, boemo bja boitshwaro le bja bodumedi kua Isiraele bo be bo šišimiša. Baperisita ba be ba hlokomologa mešomo ya bona, gomme batho ka kakaretšo ba dira dilo tše hlomphollago Modimo tše bjalo ka boloi, bohlotlolo le go hlalefetša. (Maleaki 2:8; 3:5) Lega go le bjalo, gare ga tshenyego yeo go be go na le sehlopha sa Baisiraele seo se ilego sa dula se botega. Ke eng seo se bego se se dira?
Maleaki o hlalosa gore: “Bao ba boifago Jehofa ba be ba boledišana seng sa bona.” Go boifa Modimo ke seka se sebotse. Maleaki mo o hlalosa Baisiraele bao ba bego ba hlompha Modimo ka tlhompho e tseneletšego e bile ba boifa go se mo kgahliše. Ela hloko gore batho ba boifago Modimo ba be ba “boledišana seng sa bona.” Go molaleng gore ba be ba bokana gore ba bolele gabotse ka Jehofa le go kgothatšana, e le gore ba se ke ba nolwa moko le go šilafatšwa ke tshenyo yeo e bego e ba dikologile.
Baisiraele bao ba botegago ba ile ba bontšha tlhompho go Jehofa ka tsela e bohlokwa: Ke “bao ba sa lebalego leina la gagwe.” Phetolelo e nngwe e re “go tšeela leina la Gagwe godimo.” Bao ba bego ba boifa Modimo ba be ba godiša Jehofa le ka menagano ya bona. Ka dipelong tša bona, ba be ba nagana ka tebogo, goba ba naganišiša, ka Jehofa le leina la gagwe le le phagamego. Na Jehofa o be a lemoga seo ba bego ba se dira?
Maleaki o re: “Jehofa yena a ba theetša le go ba kwa.” A le bodulong bja gagwe bjo bo phagamego bja legodimong, ge e le gabotse, Jehofa o ile a bula ditsebe tša gagwe a theetša gomme a kwa mantšu ka moka a tumišo ao bahlanka ba gagwe ba bego ba boledišana ka ona. O ile a ba a šetša dilo tša ka sephiring tšeo ba bego ba naganišiša ka tšona. (Psalme 94:11) Eupša o ile a dira se se fetago go fo ela hloko mantšu a bona a botse le menagano.
Maleaki o re: “Puku ya kgopotšo ya ngwalwa pele ga gagwe.” Puku yeo ke pego ya bohle bao ba ilego ba hlankela Jehofa ka potego. Ela hloko gore e bitšwa “puku ya kgopotšo.” * Se se re botša gore Jehofa le ka mohla a ka se lebale bahlanka ba gagwe bao ba botegago le tšohle tšeo ba di dirilego gore ba mo kgahliše—ditiro tšohle tše botse, mantšu le menagano. Eupša Modimo o na le lebaka la go ba gopola. O holofetša go putsa ka bophelo bjo bo sa felego bao maina a bona a ka se phumolwego ka pukung ya gagwe ya kgopotšo. *—Psalme 37:29.
Ke mo go homotšago kudu go tseba gore Jehofa o tšeela godimo sohle seo re se dirago gore re mo hlankele ka tsela yeo a e amogelago! Mantšu a Maleaki 3:16 a swanetše go dira gore re naganišiše ka mo go tseneletšego ka tswalano ya rena le Jehofa. Re dira gabotse go ipotšiša gore, ‘Na leina la ka le ka gare ga “puku [ya Modimo] ya kgopotšo”?’ Le ka ba gona ge e ba letšatši le letšatši re dira sohle seo re ka se kgonago go phela, go bolela le go nagana ka tsela yeo Jehofa a ka nyakago go le gopola.
Mmalo wa Beibele o šišintšwego bakeng sa December:
^ ser. 8 Lentšu la Seheberu la “kgopotšo” le bolela se se fetago go fo gopola selo se itšego. Gape le ka šupa go tšea kgato e itšego ka seo se gopolwago.
^ ser. 8 Bakeng sa tsebišo e oketšegilego ka kholofetšo ya Modimo ya bophelo bjo bo sa felego, bona kgaolo 3 ya puku ya Ke Eng Seo ge e le Gabotse Beibele e se Rutago? e gatišitšwego ke Dihlatse tša Jehofa.


text:
Itokišeletše Gona Bjale go tlo Phela Lefaseng le Lefsa
“Ba botše gore ba dire botse, . . . e le gore ba swarelele ka go tia bophelong bja kgonthe.”—1 TIMOTHEO 6:18, 19.
DIKOPELO: 125, 40
1, 2. (a) O lebeletše pele go dira’ng Paradeiseng? (Bona seswantšho se se lego ka mo godimo.) (b) Ke’ng seo se tlago go re thabiša le go feta lefaseng le lefsa?
RE TLOGA re lebeletše pele go tlo phela “bophelo bjo bo sa felego.” Moapostola Paulo o bo hlalositše e le ‘bophelo bja kgonthe.’ (Bala 1 Timotheo 6:12, 19.) Go ba bantši, se se tla bolela go phela ka mo go sa felego lefaseng la Paradeise. Go thata go nagana kamoo o tlago go ikwa ka gona mesong e mengwe le e mengwe o tsoga o phetše gabotse, o thabile e bile o kgotsofetše. (Jesaya 35:5, 6) Nagana gore e tla ba mo go kgahlišago gakaakaang go iketla le lapa la gago le bagwera, go akaretša le bao ba tla bego ba tsošitšwe! (Johane 5:28, 29; Ditiro 24:15) O tla ba o na le nako ya go ithuta dilo tše mpsha gomme wa ba sekgwari dilong tšeo o thabelago go di dira. Ka mohlala, o ka ithuta mo go oketšegilego ka thutamahlale. Goba o ka ithuta go bapala diletšo tša mmino goba go thala polane ya ntlo ya gago.
2 Gaešita le ge re lebeletše pele dilong tše ka moka tše dibotse, go hlankela Jehofa go tla re thabiša le go feta. Nagana gore bophelo bo tlo ba bjang ge batho ka moka ba tla be ba swara leina la Jehofa ka tsela e kgethwa gomme ba amogela gore Jehofa ke Mmuši wa bona. (Mateo 6:9, 10) Re tla thabela go bona lefase le tletše ka batho ba phethagetšego, le le ka tsela yeo Modimo a bego a rerile ka yona go tloga mathomong. Le gona nagana kamoo go tlago go ba bonolo ka gona go godiša segwera sa rena le Jehofa ge ganyenyane-ganyenyane re phethagala!—Psalme 73:28; Jakobo 4:8.
3. Re swanetše go itokišeletša eng gona bjale?
3 Re kgodišegile gore Jehofa o tlo dira dilo tše ka moka tše di kgahlišago, ka gobane “go Modimo dilo tšohle di a kgonega.” (Mateo 19:25, 26) Ge e ba re nyaka go phela ka mo go sa felego lefaseng le lefsa, ga bjale ke nako ya gore re “swarelele ka go tia” bophelong bjo bo sa felego. Re a tseba gore bofelo bo kgauswi le go tla, ka gona re swanetše go phela ka tsela yeo e bontšhago gore re letetše gore bo ka tla ka nako le ge e le efe. Re swanetše go dira sohle se re ka se kgonago gona bjale go itokišeletša go tlo phela lefaseng le lefsa. Anke re boneng kamoo re ka dirago seo ka gona.
KAMOO RE KA ITOKIŠAGO
4. Re ka dira’ng gona bjale go itokišeletša go tlo phela lefaseng le lefsa? Nea mohlala.
4 Re ka dira’ng gona bjale go itokišeletša go tlo phela lefaseng le lefsa? Ge e ba re be re rulaganya go hudugela nageng e nngwe, re ka dira dilo tše itšego go itokišeletša go phela nageng yeo. Ka mohlala, re ka thoma go ithuta leleme la batho ba moo le setšo sa bona. Re ka leka go ja tše dingwe tša dijo tšeo ba di jago. Ka mo go swanago, re ka itokišeletša gona bjale go phela lefaseng le lefsa ka go dira seo re ka se kgonago go phela bjalo ka ge eka re šetše re le moo. Anke re ahlaahleng tše dingwe tša ditsela tšeo re ka dirago se.
5, 6. Go ithuta go kwa tlhahlo e tšwago mokgatlong wa Jehofa go tla re thuša bjang go itokišeletša go tlo phela lefaseng le lefsa?
5 Lefaseng le, Sathane o nyaka gore batho ba nagane gore ba ka dira selo le ge e le sefe seo ba se ratago. Ba bantši ba nagana gore go bohlokwa go itaola le gore go kwa Modimo ga go hlokagale. Seo se bile le mafelelo afe? Se dirile gore go be le tlaišego e kgolo le manyami. (Jeremia 10:23) Eupša Jehofa ke Mmuši yo a nago le lerato. Ruri bophelo bo tla kgahliša kudu lefaseng le lefsa ge motho yo mongwe le yo mongwe a tla be a mo kwa!
6 Lefaseng le lefsa, re tlo thabela go latela tlhahlo e tšwago mokgatlong wa Jehofa yeo e tla bego e re thuša go fetoša lefase gore e be paradeise e botse le go thuša go ruta bao ba tsošitšwego bahung. Go tla be go na le mošomo o mogolo woo Jehofa a nyakago re o dira. Eupša a re re bao ba tla bego ba re eteletše pele ka nako yeo ba re kgopela go dira selo seo re sa se ratego. Na re tla ba kwa? Na re tla dira sohle se re ka se kgonago go phethagatša dikabelo tša rena le go di thabela? E le gore re itokišeletše go tlo phela ka mo go sa felego lefaseng le lefsa, re swanetše go kwa ditaelo tše di tšwago mokgatlong wa Jehofa gona bjale.
7, 8. (a) Ke ka baka la’ng re swanetše go dirišana le bao ba re eteletšego pele? (b) Bakriste ba bangwe ba ile ba lebeletšana le diphetogo dife? (c) Re ka kgonthišega gore bophelo bo tla ba bjang lefaseng le lefsa?
7 Ge e ba re nyaka go swanelega go tlo phela lefaseng le lefsa, re swanetše go ithuta go kgotsofala le go dirišana le mokgatlo wa Jehofa le batho ba bangwe. Ka mohlala, ge re neilwe kabelo e mpsha, re e amogela ka diatla tše pedi gomme ra dira sohle se re ka se kgonago go e thabela le go e kgotsofalela. Ge e ba re ithuta go dirišana le bao ba etelelago pele ka mokgatlong gona bjale, ga go pelaelo gore re tla dira se se swanago lefaseng le lefsa. (Bala Baheberu 13:17.) Ge Baisiraele ba be ba tsena Nageng ya Kholofetšo, ba ile ba abelwa moo ba swanetšego go dula gona. (Numeri 26:52-56; Joshua 14:1, 2) Ga re tsebe gore re ka tla ra abelwa go dula kae lefaseng le lefsa. Eupša ge e ba re ithutile go ba le moya wa tirišano, ga re tlo ba le bothata bja go dira thato ya Jehofa le ge e le kae mo re tla bago re dula gona.
8 Ruri e tla ba tokelo e kgolo go hlankela Modimo lefaseng le lefsa ge Mmušo wa gagwe o tla ba o buša! Ka baka leo, re thabela go dirišana le mokgatlo wa Jehofa gona bjale le go phetha kabelo le ge e le efe yeo re e newago. Lega go le bjalo, ka dinako tše dingwe dikabelo tša rena di ka fetoga. Ka mohlala, ba bangwe ba bana babo rena le dikgaetšedi bao ba hlankelago Bethele ya United States ba abetšwe go yo hlankela tšhemong. Le gona ka baka la botšofadi goba maemo a mangwe, balebeledi ba bangwe ba basepedi ba abetšwe go ba babulamadibogo ba kgethegilego. Ba thabela dikabelo tša bona tše mpsha e bile Jehofa o a ba šegofatša. Ge e ba re rapela gore Jehofa a re thuše, re dira sohle se re ka se kgonago go mo hlankela e bile re ithuta go kgotsofalela kabelo le ge e le efe yeo re e newago, re tla thaba gomme Jehofa o tla re šegofatša. (Bala Diema 10:22.) Go thwe’ng ge e ba lefaseng le lefsa re ka rata go dula lefelong le itšego, eupša mokgatlo wa Jehofa wa re kgopela go hudugela go le lengwe? Ka nako yeo, re tla ba re sa tshwenyege ka gore re dula kae goba gore re dira eng. Re tla leboga feela gore re phela lefaseng le lefsa.—Nehemia 8:10.
9, 10. (a) Ke ka baka la’ng re ka tla ra swanelwa ke go se fele pelo lefaseng le lefsa? (b) Re ka bontšha bjang gore gona bjale ga re fele pelo?
9 Ka dinako tše dingwe, go tlo nyakega gore re se fele pelo ge re le lefaseng le lefsa. Ka mohlala, re ka tla ra kwa gore batho ba bangwe ba thabile ka gobane ba leloko le bagwera ba bona ba tsošitšwe. Eupša rena re ka swanelwa ke go tlo leta gore baratiwa ba rena ba tsošwe. Ge e ba go ka tla gwa ba bjalo, na re tla thaba le ba bangwe gomme ra leta ka go se fele pelo? (Baroma 12:15) Ge e ba gona bjale re ithuta go leta ka go se felo pelo gore Jehofa a phethagatše dikholofetšo tša gagwe, seo se tla re thuša gore ka nako yeo re se fele pelo.—Mmoledi 7:8.
10 Le gona re ka itokišeletša go tlo phela lefaseng le lefsa ka go bontšha go se fele pelo ge go dirwa diphetogo tseleng yeo re kwešišago therešo ya Beibele. Ge phetogo e dirwa, na re ithuta taba yeo e mpsha, gomme ra se fele pelo ge e ba re sa e kwešiše ka mo go feletšego? Ge e ba go le bjalo, go tla ba bonolo gore lefaseng le lefsa re se fele pelo nako e nngwe le e nngwe ge Jehofa a re nea ditaelo tše mpsha.—Diema 4:18; Johane 16:12.
11. Ke ka baka la’ng re swanetše go ithuta go lebalela ba bangwe gona bjale, gona se se tla re thuša bjang lefaseng le lefsa?
11 Tsela e nngwe yeo re ka itokišeletšago go tlo phela lefaseng le lefsa ke ka go ithuta go lebalela. Nakong ya Pušo ya Kriste ya Nywaga e Sekete, go tlo tšea nako pele batho ka moka ba phethagala. (Ditiro 24:15) Na re tla rata ba bangwe le go ba lebalela? Ge e ba re ithuta go lebalela ba bangwe le go phedišana le bona gabotse gona bjale, go tlo ba bonolo gore re dire seo lefaseng le lefsa.—Bala Bakolose 3:12-14.
Lefaseng le lefsa, re tlo swanelwa ke go bontšha dika tšeo Jehofa a re rutago gore re di bontšhe gona bjale
12. Ke ka baka la’ng re swanetše go itokišeletša gona bjale go tlo phela lefaseng le lefsa?
12 Go ka direga gore lefaseng le lefsa re se tle re hwetša dilo ka moka tšeo re di nyakago, goba re ka tla ra swanelwa ke go di leta. Re tlo swanelwa ke go leboga le go kgotsofalela boemo le ge e le bofe bjo re tla bago re le go bjona. Ge e le gabotse, re tlo swanelwa ke go bontšha dika tšeo Jehofa a re rutago gore re di bontšhe gona bjale. Ka gona ge re ithuta go bontšha dika tšeo gona bjale, re bontšha gore lefase le lefsa ke la kgonthe go rena le gore re itokišeletša go tlo phela ka mo go sa felego. (Baheberu 2:5; 11:1) Le gona, re bontšha gore re tloga re nyaka go phela lefaseng leo go lona motho yo mongwe le yo mongwe a kwago Jehofa.
SWAREGA KA GO HLANKELA JEHOFA
13. Ke’ng seo re tlago go se etiša pele maphelong a rena lefaseng le lefsa?
13 Lefaseng le lefsa, re tlo ba le selo se sengwe le se sengwe seo re se hlokago gore re thabele bophelo. Eupša selo seo se tlo re thabišago kudu ke go ba le tswalano ya kgauswi le Jehofa. (Mateo 5:3) Re tlo swarega tirelong ya Jehofa gomme ra thabela go mo hlankela. (Psalme 37:4) Ka gona ge e ba gona bjale re etiša Jehofa pele maphelong a rena, re itokišeletša go tlo phela lefaseng le lefsa.—Bala Mateo 6:19-21.
14. Bafsa ba ka ipeela dipakane dife tirelong ya Jehofa?
14 Re ka dira’ng gore re thabele go hlankela Jehofa ka mo go oketšegilego? Se sengwe sa dilo tšeo re ka di dirago ke go ipeela dipakane. Ge e ba o sa le mofsa, naganišiša ka go diriša bophelo bja gago tirelong ya Jehofa. Ke ka baka la’ng o sa dire nyakišišo ka dikgatišong tša rena ka mehuta e fapafapanego ya tirelo ya nako e tletšego? O ka kgetha e nngwe ya tšona gore e be pakane ya gago. * (Bona mongwalo wa ka tlase.) Boledišana le ba bangwe bao ba hlanketšego Jehofa ka nywaga e mentši tirelong ya nako e tletšego. Ge e ba o diriša bophelo bja gago go hlankela Jehofa, o tla hwetša tlwaetšo ya bohlokwa. Phihlelo yeo e tla go thuša go hlankela Jehofa lefaseng le lefsa.
15. Ke dipakane dife tše dingwe tšeo re ka ipeelago tšona tirelong ya Jehofa?
15 Go na le dipakane tše dintši tšeo re ka ipeelago tšona tirelong ya Jehofa. Ka mohlala, re ka ipeela pakane ya go ithuta bokgoni bjo bofsa bodireding. Goba re ka leka go kwešiša melao ya motheo ya Beibele gakaone gomme ra ithuta kamoo re ka e dirišago maphelong a rena. Re ka leka go kaonefatša tsela yeo re balago ka yona phatlalatša goba yeo re neago dipolelo le dikarabo dibokeng. Tabakgolo še: Ge o ipeela dipakane tirelong ya Jehofa, seo se tla go thuša go ba le mafolofolo kutšwanyana le go itokišeletša go tlo phela lefaseng le lefsa.
TSELA E DI PHALAGO TŠOHLE YA GO PHELA GONA BJALE
16. Ke ka baka la’ng go hlankela Jehofa e le tsela e di phalago tšohle ya go phela?
16 Ge re diriša nako ya rena go itokišeletša go tlo phela lefaseng le lefsa la Modimo, na re fetwa ke menate ya lefase? Aowa! Go hlankela Jehofa ke tsela e di phalago tšohle ya go phela. Ga re mo hlankele ka gobane go na le motho yo a re gapeletšago goba e le feela ka gobane re nyaka go tlo phologa masetlapelo a magolo. Ge re na le tswalano e botse le Jehofa, re phela gakaone e bile lethabo la rena le a oketšega. Ke ka tsela yeo a bego a rerile gore re phele ka yona. Ga go na selo seo se phalago go ratwa ke Modimo le go hlahlwa ke yena bophelong. (Bala Psalme 63:1-3.) Ka moka ga rena re ka ipshina ka lethabo leo le tlišwago ke go hlankela Jehofa ka pelo ka moka. Ba bangwe bao ba nago le nywaga e mentši ba mo hlankela ba ka bolela go tšwa pelong gore ruri ye ke tsela e di phalago tšohle ya go phela.—Psalme 1:1-3; Jesaya 58:13, 14.
17. Go dira dilo tšeo re di ratago le go itapološa e tla ba ga bohlokwa gakaaka’ng Paradeiseng?
17 Ge re le Paradeiseng, re tlo thabela go fetša nako e itšego re dira dilo tše re di ratago le go itapološa. Go ba gona, Jehofa ke yena a re bopilego re na kganyogo ya go thabela bophelo, le gona o holofetša gore o tla “kgotsofatša kganyogo ya sephedi se sengwe le se sengwe.” (Psalme 145:16; Mmoledi 2:24) Re hloka go itapološa le go khutša, eupša re di thabela kudu ge e ba re etiša pele tswalano ya rena le Jehofa. Seo se ka se fetoge lefaseng le lefsa. Ka gona re swanetše go tšwela pele re “tsoma Mmušo pele” le go dula re naganne ka ditšhegofatšo tšeo re di hwetšago ka ge re hlankela Jehofa.—Mateo 6:33.
Ge re na le tswalano e botse le Jehofa, re phela gakaone e bile lethabo la rena le a oketšega
18. Re ka bontšha bjang gore re itokišeletša go tlo phela ka mo go sa felego Paradeiseng?
18 Lefaseng le lefsa, bophelo bo tlo kgahliša go feta kamoo re ka naganago ka gona. Eka re ka bontšha gore re tloga re nyaka go ba moo ka go itokišeletša gona bjale go tlo hwetša ‘bophelo bja kgonthe.’ Anke re hlagoleleng dika tšeo Jehofa a re rutago gore re di bontšhe, gomme re bolele ditaba tše dibotse ka mafolofolo. Eka re ka latswa lethabo leo le tlišwago ke go etiša pele borapedi bja Jehofa maphelong a rena. Ga re na pelaelo gore lefaseng le lefsa Jehofa o tlo phethagatša dilo ka moka tšeo a re holofeditšego tšona. Ka gona anke re pheleng bjalo ka ge eka re šetše re le moo!
^ ser. 14 Bala puku ya Dipotšišo tša Bafsa le Dikarabo tše Šomago, Bolumo 2, matlakala 311-318.


text:
Sebe ke Eng?
Seo Beibele e se bolelago
Sebe ke tiro, maikwelo goba megopolo yeo e lego kgahlanong le melao ya Modimo. Se se akaretša go roba melao ya Modimo ka go dira selo se se fošagetšego goba seo se sa lokago mahlong a gagwe. (1 Johane 3:4; 5:17) Beibele gape e bolela ka dibe tša go palelwa ke go dira se se lokilego.—Jakobo 4:17.
Malemeng a mathomo ao Beibele e bego e ngwadilwe ka wona, lentšu sebe le bolela go “foša.” Ka mohlala mašole a bogologolo Isiraeleng a be a tlwaetše go diriša diragamabje moo a bego “a sa foše.” Ge polelwana ye e ka fetolelwa ka go lebanya e be e ka bolela gore “go se dire sebe.” (Baahlodi 20:16) Ka gona go dira sebe ke go foša melao ya Modimo e phethagetšego.
Ka ge Modimo e le Mmopi, o na le tokelo ya go beela batho melao. (Kutollo 4:11) Re ikarabela go yena ka dilo tšohle tšeo re di dirago.—Baroma 14:12.
Na go a kgonega gore motho a se ke a dira sebe le gatee?
Aowa. Beibele e re “bohle ba dirile sebe gomme ba hlaelelwa ke letago la Modimo.” (Baroma 3:23; 1 Dikgoši 8:46; Mmoledi 7:20; 1 Johane 1:8) Gore’ng Beibele e bolela ka mokgwa wo?
Mathomong batho ba pele e lego Adama le Efa, ba be ba se na sebe. Se se dirwa ke gore ba bopilwe ba phethagetše, ka seswantšho sa Modimo. (Genesi 1:27) Lega go le bjalo, ba ile ba se sa phethagala ka morago ga go se theetše Modimo. (Genesi 3:5, 6, 17-19) Ge ba be ba eba le bana, ba ile ba fetišetša sebe seo le go se phethagale baneng ba bona e le bohwa. (Baroma 5:12) Go swana le ge Kgoši Dafida wa Isiraele a ile a bolela gore: “Ke belegwe gabohloko ke na le molato.”—Psalme 51:5.
Na dibe tše dingwe ke tše dikgolo go feta tše dingwe?
Ee. Ka mohlala, Beibele e re batho ba Sodoma ya bogologolo e be e le ba “babe, badiradibe ba bagolo” bao dibe tša bona di bego di le “boima kudu.” (Genesi 13:13; 18:20) Ela hloko dintlha tše tše tharo tšeo di bontšhago boima bja sebe.
Bogolo. Beibele e re eletša go phema dibe tše dikgolo tše bjalo ka bootswa, go rapela medimo ya diswantšho, go utswa, botagwa, bohlakodi, go bolaya le go dirišana le meoya. (1 Bakorinthe 6:9-11; Kutollo 21:8) Beibele e bontšha phapano magareng ga dibe tše le dibe tšeo di dirwago go sa naganwa le tšeo di dirwago e se ka maikemišetšo, go swana le dipolelo goba ditiro tšeo di gobatšago ba bangwe. (Diema 12:18; Baefeso 4:31, 32) Lega go le bjalo, Beibele e re kgothaletša go se nyenyefatše sebe, ka ge se se ka dira gore motho a robe melao ya Modimo.—Mateo 5:27, 28.
Maikemišetšo. Dibe tše dingwe di dirwa ka baka la go se tsebe seo Modimo a se nyakago. (Ditiro 17:30; 1 Timotheo 1:13) Le ge dibe tše bjalo di ka se lokafatšwe, Beibele e bontšha phapano magareng ga tšona le dibe tša ka boomo. (Numeri 15:30, 31) Dibe tša ka boomo di tšwa ‘pelong e mpe.’—Jeremia 16:12. 16:12.
Makga ao sebe se dirwago ka wona. Beibele e dira phapano magareng ga sebe seo se dirwago gatee le sebe seo se dirwago gantši. (1 Johane 3:4-8) Bao ba ‘tlwaetšego go dira sebe ka boomo,’ gaešita le ka morago ga go ithuta go dira seo se lokilego, ba tla hwetša kahlolo e boifišago ya Modimo.—Baheberu 10:26, 27.
Bao ba dirilego dibe tše dikgolo ba ka ikwa ba imelwa ke diphošo tšeo. Ka mohlala, Kgoši Dafida o ile a ngwala gore: “Gobane melato ya ka e feta ka godimo ga hlogo ya ka; e nkimela kudu go etša morwalo o boima.” (Psalme 38:4) Lega go le bjalo Beibele e nea kholofelo e rego: “Anke motho yo kgopo a tlogele tsela ya gagwe, le yo kotsi a tlogele menagano ya gagwe; anke a boele go Jehofa yo a tlago go mo gaugela, le go Modimo wa rena ka gobane o tla mo lebalela kudu.”—Jesaya 55:7.
Ithute ka mo go oketšegilego
O ka Ganetša Teko!
O ka thušwa ke megato e meraro gore o be le boikemišetšo.
Na Modimo o tla Nthuša ge ke Rapela?
Na ruri Modimo o tshwenyegile ka mathata a rena?
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.


text:
Madireng a Lefase
United States
Letšatši le letšatši, ditho tše fetago 20 tšeo di kilego tša šoma go tša bohlabani kua United States di a ipolaya. Kgwedi le kgwedi, ba e ka bago ba 950 bao e bego e le mašole bao ba hlokomelwago ke Lefapha la Ditaba tša Bao e Bego e le Mašole la United States ba leka go ipolaya.
China
Kuranta ya China Daily e bega gore: “Mo e ka bago kotara ya bašomi ba bafaladi ba basadi ba nywaga ya ka tlase ga e 30 ba imile pele ba ka nyalwa, e lego koketšego e makatšago ya bomma [ba Machina] bao ba sa nyalwago ge e bapetšwa le ba moloko o fetilego.” Gape go thwe setšhaba sa Machina se “dumelelana kudu . . . le taba ya baratani bao ba dulago mmogo ba sa nyalana.”
Gerika
Bolwetši bja malaria bo boile gape kua Gerika, e lego bolwetši bjoo bo bego bo tumotšwe ka medu nageng ye ka 1974. Go solwa gore mathata a tša boiphedišo gotee le go fokotšwa ga tšhelete yeo e dirišwago go tša maphelo ke tšona di bakilego gore bo boe.
India
Nyakišišo e bontšhitše gore go sa šetšwe diphetogo tšeo di diregago ka lebelo go tša leago, 74 lekgolong ya bao go ilego gwa boledišanwa le bona ba sa dutše ba kgahlwa ke manyalo a go kgethelwa balekane go e na le “go ratana ka gore mang o swanelana le mang.” Tekanyo e tšhošago ya 89 lekgolong le yona e rata go dula le ba leloko go e na le go dula feela le “lapa,” leo le bopšago ke batswadi le bana.
Italy
“Kereke [ya Katholika] ga e sa na matla kua Yuropa gotee le Amerika tšeo di humilego. Setšo sa rena ke sa kgale, dikereke tša rena ke tše dikgolo, mafelo a baitlami ga a sa na batho gomme Kereke ga e sa na molao, ditirelo tša rena le diaparo tša rena ke tša boikgantšho. . . . Kereke e fetilwe ke mabaka ka nywaga e 200.”—Poledišano le mokadinale wa kereke ya Katholika Carlo Maria Martini, yeo e gatišitšwego ka morago ga lehu la gagwe kuranteng ya Corriere della Sera.


text:
Go Phela ka Seo Motho a Nago le Sona—Kamoo go ka Dirwago ka Gona
AKANYA o swere mokotla wo o nago le lešoba gomme o neilwe mošomo wa gore o o tlatše moya. O be o tla o tlatša bjang? Go ba gona, ge e ba tekanyo ya moya woo o o budulelago ka mokotleng e lekana le ya woo o tšwago ka lešoba, gona mokotla o tla dula o tletše.
Seo ge e le gabotse, ke seo se bolelwago ke go phela ka seo o nago le sona. Mogolo wa gago o ka swantšhwa le moya woo o o budulelago ka mokotleng. Ditshenyagalelo tša gago di swana le moya woo o tšwago ka lešoba. Tlhohlo ke gore o se dumelele ditshenyagalelo tša gago di feta seo mogolo wa gago o ka kgonago go se lefelela.
Gaešita le ge kgopolo ya motheo e kwagala e le bonolo, go e diriša le go holwa ke yona ke taba e kgolo. Batho ba be ba ka phema mathata a mantši a tša ditšhelete ge feela ba ka katanela go latela kgopolo ye ya motheo. Seo se ka dirwa bjang? Ke kae moo re ka hwetšago tlhahlo e šomago e le ka kgonthe? Beibele ke mothopo wa tsebišo e ntši e šomago tabeng ye. Anke re hlahlobeng ka boripana seo e se bolelago.
Melao ya Motheo ya Beibele Yeo e ka Thušago
Beibele e hupere melao e mentši ya motheo yeo e ka go thušago go laola tšhelete ya gago. Re tla hlahloba e mmalwa feela ya yona. Bona ge e ba melao ye ya motheo e ka go thuša go phela ka seo o nago le sona.
Eba le thulaganyo ya tirišo ya tšhelete.
Gore o swaragane le tšhelete ka katlego, o swanetše go tseba gore go tsena bokae le gore go tšwa bokae. Beibele e re: “Maano a motho yo mafolofolo a a mo hola, eupša mang le mang yo a akgofago o wela bohloking.” (Diema 21:5) Ba bangwe ba diriša dienfelopo go ba thuša go rulaganya kamoo ba dirišago tšhelete ya bona ka gona. Enfelopo e nngwe le e nngwe e emela ditshenyagalelo tše itšego tše bjalo ka “Dijo,” “Rente” goba “Diaparo.” Go sa šetšwe gore o diriša mokgwa wo goba o mongwe woo o atlegago, se bohlokwa ke gore o tsebe moo tšhelete ya gago e yago gona, ka mehla o etiša pele dilo tšeo di nyakegago, e sego tša matsaka.
Phema go kganyoga tša ba bangwe.
Batho ba bantši ba dinageng tšeo di hlabologago ba kganyoga dilo tšeo batho ba dinageng tšeo di hlabologilego ba nago le tšona. Ge go tliwa tabeng ya motho ka noši, ba bantši ba lekega gore ba nyake dilo tšeo baagišani ba bona ba ikgantšhago ka tšona. Se e ka ba molaba. Mohlomongwe le moagišani ka boyena ga a di fihlelele. Ke ka baka la’ng o latela bošilo bja motho yo mongwe gore o feleletše ka go wela mathateng a tša ditšhelete? Beibele e lemoša ka gore: “Motho wa leihlo la megabaru, o rakediša lehumo, a sa tsebe gore o tla welwa ke bodiidi.”—Diema 28:22, The Jerusalem Bible.
Boloka bophelo bja gago bo le bonolo.
Jesu o eleditše balatedi ba gagwe gore ba boloke leihlo la bona le “lokile.” (Mateo 6:22) Go kgetha dijo tša matsaka mola e le gore o ka kgona go ithekela dijo tše di tlwaelegilego go ka go tsenya mathateng a ditšhelete gabonolo. Go ya ka pego ya Asian Development Bank, mo e ka bago tee-tharong ya batho ba kua Philippines le ba ka godimo ga seripa sa batho ba India ba phela ka tlase ga mollwane wa bodiidi wa mo e ka bago R9,80 ka letšatši. Ge batho ba hwetša moputso o bjalo o monyenyane, ke gabohlale gore ba šetše dilo tša motheo. Lega go le bjalo, gaešita le dinageng tšeo di humilego, molao wo wa motheo o ka thuša batho gore ba tšwe mathateng a mantši a ditšhelete.
Kgotsofalela seo se tlogago se nyakega.
Se se sepedišana gabotse le keletšo ya go boloka bophelo bja gago bo le bonolo. Beibele e nea keletšo ye go 1 Timotheo 6:8 e rego: “Ge re na le dijo le diaparo re tla kgotsofala ka tšona.” Batho ba bangwe bao ba thabilego kudu lefaseng ba na le tšhelete e nyenyane; lega go le bjalo, ba hwetša kgotsofalo go seo ba nago le sona, e lego seo se sa akaretšego dilo tše di bonagalago feela, eupša se akaretšago le go rata ba lapa le bagwera.—Diema 15:17.
Phema dikoloto tšeo di sa nyakegego.
Ruri Beibele e rerešitše ge e re: “Mohumi o buša badiidi, gomme moadimi ke mohlanka wa moadimiši”! (Diema 22:7) Gaešita le ge go ena le maemo ao a dirago gore go tsena dikolotong go se ke gwa phemega, bao ba dirago dikoloto tše di sa nyakegego ka go fo reka seo ba se nyakago ba tla ikhwetša ba ithwešitše morwalo o boima wa tša ditšhelete. Se se diragalela kudukudu bao ba dirišago dikarata tša mokitlana. Makasine wa Time o itše: “Ge batho ba ena le karata ye, boitshwaro bja bona ga bo sa laolega.” Eric, yo dulago Philippines, o re: “Ge ke diriša karata ya mokitlana, gantši ke reka dilo tše dintši kudu go feta ge ke diriša tšhelete. Thulaganyo ya ka ya tirišo ya tšhelete e a šitišega ge ke swanetše go lefa sekoloto seo.” Ruri ke gabohlale gore motho a be šedi kudu ge a reka ka sekoloto!—2 Dikgoši 4:1; Mateo 18:25.
Boloka tšhelete pele o reka.
Gaešita le ge go ka bonala go fetilwe ke nako, go boloka tšhelete pele o reka ge e le gabotse ke e nngwe ya ditsela tše bohlale tša go dula o se na mathata a ditšhelete. Go dira bjalo go thuša batho ba bantši go dula ba se na dikoloto le mathata ao a sepedišanago le tšona, a bjalo ka tswalo e ntši, yeo mafelelong e oketšago theko ya selo se sengwe le se sengwe seo motho a se rekago. Ka Beibeleng, tšhoši e hlaloswa e le e ‘hlalefilego’ ka gobane e “ikgobelela dijo nakong ya puno” e le gore e di je nakong e tlago.—Diema 6:6-8; 30:24, 25.
Go Ithuta go ba Bangwe
Keletšo ka moka ya Beibele yeo re e ahlaahlilego e bonagala e kwagala, eupša na ruri e thuša batho go phela ka seo ba nago le sona? Anke re boneng diphihlelo tša ba bangwe bao ba latetšego keletšo ye gomme ba swaragana ka katlego le mathata a tša ditšhelete.
Diosdado, e lego tatago bana ba bane, o dumela gore go phuhlama ga morago bjale ga boemo bja tša boiphedišo go dirile gore go be thata go kgotsofatša dinyakwa tša lapa la gagwe. Lega go le bjalo, o lemoga bohlokwa bja go ba le thulaganyo ya tirišo ya tšhelete. O re: “Ke rulaganya tšhelete ka moka yeo ke e golago. Ke na le lelokelelo la moo tšhelete ya ka ke tlago go e diriša gona.” Danilo o latela mokgwa o swanago. Yena le mosadi wa gagwe ba ile ba bona ge kgwebo ya bona e nyenyane e ewa. Lega go le bjalo, ba kgona go lefelela dilo tšeo ba di nyakago ka go rulaganya tirišo ya tšhelete gabotse. O re: “Re a tseba gore ke tšhelete e kaakang yeo e tsenago kgwedi e nngwe le e nngwe le gore ke e kaakang yeo e tšwago. Re ithekgile ka seo, re ahlaahla ka mo go tseneletšego gore re tla diriša bokae.”
E le gore ba latele thulaganyo yeo ba e dirilego ya tirišo ya tšhelete, ba bangwe ba ile ba hwetša go nyakega gore ba kgaotše go diriša tšhelete dilong tše dingwe. Myrna, e lego mohlologadi yo a godišago bana ba bararo, o re: “Go e na le go diriša dinamelwa tša batho bohle ge re eya dibokeng, nna le bana ba ka re fo itshepelela.” Myrna o dirile maiteko ka go ruta bana ba gagwe bohlokwa bja go phela bophelo bjo bonolo. O re: “Ke lekile go ba mohlala o mobotse ka go diriša molao wa motheo o lego go 1 Timotheo 6:8-10 wo o bontšhago bohlokwa bja go kgotsofala ka seo motho a nago le sona.”
Gerald, e lego tatago bana ba babedi, o dirile se se swanago. O re: “Nakong ya thuto ya Beibele ya lapa, re ahlaahla diphihlelo tša Bakriste bao ba lebišago tlhokomelo dilong tše bohlokwa kudu, e lego dilo tša moya. Mafelelo ke a kgahlišago ka gobane bana ba rena ga ba kgopele dilo tšeo di sego bohlokwa gakaalo.”
Janet ga se a nyalwa gomme ke morutiši wa nako e tletšego wa Beibele wa moithaopi kua Philippines. O sa tšwa go lahlegelwa ke mošomo wa gagwe, eupša o tšwela pele a phela ka seo a nago le sona. O re: “Ke kgona se ka go diriša boitayo le go diriša gabotse dilo tšeo ke nago le tšona. Go e na le go ya mabenkeleng a magolo, ke tsomana le mabenkele ao a nago le ditheko tša tlase. Ke ka baka la’ng ke swanetše go lefa tšhelete e ntši mola nka hwetša dilo ka theko ya tlase? Gape ke leka go phema go reka dilo ke se ka nagana pele.” Janet o bona bohlale bjo bo šomago bja go boloka tšhelete e sa le pele. O re: “Ge go ka direga gore ke ikhwetše ke ena le tšhelete e oketšegilego, gaešita le ge e le e nyenyane, ke e beela ka thoko gore ke kgone go e diriša ge go ka ba le ditshenyagalelo tše di sa letelwago.”
Eric yo go boletšwego ka yena pejana o boletše mabapi le dikarata tša mokitlana gore: “Ke ithibela gore ke se diriše karata ya mokitlana ntle le ge e le mabakeng a tšhoganetšo.” Diosdado o dumela ka gore: “E le gore ke itshware, ke tlogela karata ya ka ya mokitlana ofising.”
O ka Kgona go Phela ka Seo o Nago le Sona
Ee, ba bantši ba lemoga gore gaešita le ge Beibele e le puku yeo e lebišago tlhokomelo kudu dilong tše bohlokwa tša moya, gape e nea tlhahlo yeo e ka re holago mabapi le dilo tše di bonagalago. (Diema 2:6; Mateo 6:25-34) Ka go diriša melao ya motheo ya Beibele yeo go boletšwego ka yona sehlogong se le ka go ithuta go ba bangwe bao ba hotšwego ke go latela melao ye ya motheo, le wena o ka kgona go phela ka seo o nago le sona. Ka go dira bjalo o tla phema masetlapelo le dipelaelo tšeo ba dimilione ba lebeletšanego le tšona lehono.
Ithute ka mo go oketšegilego
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.
Kamoo le ka Dirišago Tšhelete ka Gona
Naganang ka mekgwa ya lena ya go diriša tšhelete le pele e ka fela. Ithute gore o ka diriša tšhelete bjang pele e go tšwa ka matsogong.


text:
Sehlopha se Bušago sa Dihlatse tša Jehofa ke Eng?
Na ditho tša sona ke baetapele ba mokgatlo wa rena?
Na Dihlatse tša Jehofa di Dumela Gore Lefase le Bopilwe ka Matšatši a Tshelelago a Diiri tše 24?
Na o be o tseba gore thuto ye e ganetšana le Beibele?
Ditumelo
Dihlatse tša Jehofa di Dumela Eng?
Hwetša ka boripana ditumelo tša rena tše 15 tša motheo.
Na Dihlatse tša Jehofa di Dumela go Jesu?
Bona lebaka leo ka lona go lego bohlokwa gore Bakriste ba therešo ba dumele go Jesu.
Na Dihlatse tša Jehofa di Dumela Gore Bodumedi bja Tšona ke Bjona Feela bja Therešo?
Na Jesu o itše go na le ditsela tše dintši tšeo di lebišago phološong?
Na Dihlatse tša Jehofa di Nagana Gore ke Tšona Feela Tšeo di Tlago go Phologa?
Beibele e hlalosa gore ke bomang bao ba tlago go ba le sebaka sa go phologa.
Na Dihlatse tša Jehofa di Kgotlelela Madumedi a Mangwe?
Ithute kamoo go kgotlelela madumedi a mangwe go hlaolago Bakriste ba therešo.
Ke ka Baka La’ng Dihlatse tša Jehofa di sa Dumele go Tšhelwa Madi?
Go na le dikgopolo tše dintši tše di fošagetšego mabapi le Dihlatse tša Jehofa le go tšhelwa madi. Ithute therešo ka seo re se dumelago tabeng ye.
Na Dihlatse tša Jehofa di Dumela Gore Lefase le Bopilwe ka Matšatši a Tshelelago a Diiri tše 24?
Na o be o tseba gore thuto ye e ganetšana le Beibele?
Na Dihlatse tša Jehofa di Dumela Testamenteng ya Kgale?
Na dikarolo tša Beibele di fetilwe ke nako? Ithute kamoo Bakriste ba ka holwago ke histori e bohlokwa le keletšo e holago yeo e lego ka Mangwalong a Seheberu.
Na Dihlatse tša Jehofa di Fetošitše Beibele Gore e Dumelelane le Ditumelo tša Tšona?
Ikhweletše bohlatse bja seo.
Ke ka Baka la Eng Dihlatse tša Jehofa di Fetošitše tše Dingwe tša Ditumelo tša Tšona?
Taba ya gore diphetogo tše di dirwe ga se ya swanela go re makatša. Barapedi ba Modimo go akaretša le ba mehleng ya ge go be go ngwalwa Beibele ba ile ba swanelwa ke go fetoša ditumelo tša bona ka makga a mmalwa.
Ke ka Baka La’ng Dihlatse tša Jehofa di sa Diriše Sefapano Borapeding bja Tšona?
Gaešita le ge re le Bakriste, ga re diriše sefapano borapeding bja rena. Ka baka la’ng?
Mokgatlo
Ke ka Baka la Eng le Diriša Leina Dihlatse tša Jehofa?
Bona moo leina le le tšwago gona.
Bodumedi bja Dihlatse tša Jehofa bo Thomilwe ke Mang?
Bala lebaka leo ka lona Charles Taze Russell e bego e se mothomi wa bodumedi bjo bofsa.
Modiro wa Dihlatse tša Jehofa o Thekgwa Bjang ka tša Ditšhelete?
Ithute kamoo modiro wa lefase ka bophara wa go ruta ka Beibele o tšwelago pele o gola eupša go sa ntšhiwe dikoleke goba karolo ya lesome.
Na Dihlatse tša Jehofa di Ntšha sa Lesome?
Na go nyakega gore Dihlatse tša Jehofa di ntšhe tekanyo e itšego ya moneelo?
Na Dihlatse tša Jehofa di na le Baruti Bao ba Lefšago?
Na le arogantšwe ka gore ba bangwe ke baruti gomme ba bangwe ke batho feela? Ke bomang e lego badiredi bao ba ineetšego?
Na Dihlatse tša Jehofa di na le Basadi Bao ba Botšago ba Bangwe ka Beibele?
Basadi ba kgatha tema efe modirong wa go botša ba bangwe ka Beibele lefaseng ka bophara wo o dirwago ke Dihlatse tša Jehofa?
Diphuthego tša Dihlatse tša Jehofa di Rulagantšwe Bjang?
Ikhweletše kamoo re hwetšago tlhahlo le ditaelo go dirišwa tokišetšo ye.
Sehlopha se Bušago sa Dihlatse tša Jehofa ke Eng?
Na ditho tša sona ke baetapele ba mokgatlo wa rena?
Mokgatlo wa Watch Tower Bible and Tract Society ke Eng?
Mekgatlo ye e sepedišana bjang le modiro wa bodumedi wa Dihlatse tša Jehofa?
Go ba Setho
Nka Dira Eng ge ke Nyaka go ba Hlatse ya Jehofa?
Mateo 28:19, 20 e bolela ka megato e meraro.
Na Motho a ka Kgetha go Tlogela go ba yo Mongwe wa Dihlatse tša Jehofa?
Se se ka direga ka ditsela tše pedi.
Na Dihlatse tša Jehofa di Phema Batho Bao e Kilego ya ba Ditho tša Tšona?
Ka dinako tše dingwe go kgaola go a nyakega e bile go ka thuša motho gore a boele ka phuthegong.
Go Ruta Batho Beibele
Ke ka Baka la Eng Dihlatse tša Jehofa di Eya ka Ntlo le Ntlo?
Ithute seo Jesu a laetšego barutiwa ba gagwe ba pele gore ba se dire.
Na Dihlatse tša Jehofa di Dira Modiro wa Ntlo le Ntlo Gore di tle di Phološwe?
Ithute ka seo re se dumelago ka phološo le kamoo re ka e hwetšago ka gona.
Ke ka Baka la Eng Dihlatse tša Jehofa di Eya go Batho Bao ba Šetšego ba na le Bodumedi bja Bona?
Re tutuetšwa ke’ng go ya bathong bao ba šetšego ba na le bodumedi bja bona?
Ke ka Baka la Eng Dihlatse tša Jehofa di Bolela le Batho Bao ba Kilego se Nyake go kwa Molaetša wa Tšona?
Maikemišetšo a tšona ga a fetoge.
Na Dihlatse tša Jehofa di Gapeletša Batho go Tlogela Madumedi a Bona?
Na Dihlatse di tlogediša batho madumedi a bona ge ba bolela le bona ka Beibele?
Thuto ya Beibele ke Eng?
Hwetša dikarabo tša dipotšišo tša mabapi le thuto ya rena ya mahala ya Beibele.
Na Dihlatse tša Jehofa di Hudugela Dinageng tše Dingwe go Ruta ka Beibele?
Ke bomang bao ba hudugelago dinageng tše dingwe go ruta ka Beibele gona ka baka la’ng? Na go na le bao ba hwetšago tlwaetšo e kgethegilego bakeng sa modiro wo?
Na Dihlatse tša Jehofa di na le Basadi Bao ba Botšago ba Bangwe ka Beibele?
Basadi ba kgatha tema efe modirong wa go botša ba bangwe ka Beibele lefaseng ka bophara wo o dirwago ke Dihlatse tša Jehofa?
Diboka le Borapedi
Ke ka Baka La’ng Dihlatse tša Jehofa di sa Bitše Lefelo Leo di Kopanelago go Lona Gore ke Kereke?
Ithute gore polelwana “Holo ya Mmušo ya Dihlatse tša Jehofa” e tšwa kae le lebaka leo re e dirišago.
Ke ka Baka La’ng Dihlatse tša Jehofa di sa Diriše Sefapano Borapeding bja Tšona?
Gaešita le ge re le Bakriste, ga re diriše sefapano borapeding bja rena. Ka baka la’ng?
Go Reng Dihlatse tša Jehofa di Swara Selalelo sa Morena go Fapana le Dikereke tše Dingwe?
E bile se bitšwa gape gore ke Selalelo sa Mafelelo goba Segopotšo sa Lehu la Kriste, ye ke tiragalo e kgethwa ya Dihlatse tša Jehofa. Hlokomela seo Beibele e se bolelago ka tiragalo ye.
Pono ka Beibele
Na Dihlatse tša Jehofa di na le Beibele ya Tšona?
Go diriša diphetolelo tše di sa swanego tša Beibele go ka kaonefatša go ithuta ga gago Beibele. Dintlha tše tharo tšeo di ka dirago gore o diriše Phetolelo ya Lefase le Lefsa ya Mangwalo a Makgethwa ge o ithuta.
Na Phetolelo ya Lefase le Lefsa e Nepagetše?
Ke ka baka la’ng Phetolelo ya Lefase le Lefsa e sa swane le diphetolelo tše dintši tša Beibele?
Na Dihlatse tša Jehofa di Fetošitše Beibele Gore e Dumelelane le Ditumelo tša Tšona?
Ikhweletše bohlatse bja seo.
Na Dihlatse tša Jehofa di Dumela Testamenteng ya Kgale?
Na dikarolo tša Beibele di fetilwe ke nako? Ithute kamoo Bakriste ba ka holwago ke histori e bohlokwa le keletšo e holago yeo e lego ka Mangwalong a Seheberu.
Mediro Setšhabeng le Dipolotiking
Ke ka Baka La’ng Dihlatse tša Jehofa di sa Tšee Lehlakore Dipolotiking?
Na di bea tšhireletšego ya setšhaba kotsing?
Ke ka Baka La’ng Dihlatse tša Jehofa di sa ye Ntweng?
Dihlatse tša Jehofa di tsebja lefaseng ka bophara gore di gana go ya ntweng. Ithute lebaka leo re dirago se ka lona.
Na Dihlatse tša Jehofa di Thuša ka go Hlakodiša ge go na le Dikotsi?
Ithute kamoo re thušago badumedigotee le rena le batho ba bangwe ge go na le dikotsi.
Bophelo bja Motho le Bophelo bja Lapa
Na Dihlatse tša Jehofa di ya Ngakeng?
Batho ba bangwe ba nagana gore Dihlatse tša Jehofa di gana mehuta ka moka ya kalafo. Na seo ke therešo?
Ke ka Baka La’ng Dihlatse tša Jehofa di sa Dumele go Tšhelwa Madi?
Go na le dikgopolo tše dintši tše di fošagetšego mabapi le Dihlatse tša Jehofa le go tšhelwa madi. Ithute therešo ka seo re se dumelago tabeng ye.
Na Dihlatse tša Jehofa di Thuba Malapa Goba di a a Aga
Dihlatse tša Jehofa ka dinako tše dingwe di latofatšwa ka gore di thuba malapa. Na ruri Dihlatse di baka diphapano?
Na Dihlatse tša Jehofa di na le Melao Mabapi le go Ratana?
Na go ratana e fo ba go ithabiša goba ke selo se fetago seo?
Na Dihlatse tša Jehofa di Thibela Dimobi, Dipuku Goba Dikoša tše Itšego?
Ke melao efe ya motheo yeo Mokriste a swanetšego go naganišiša ka yona ge a kgetha boithabišo?
Metlwae le go Keteka Matšatši a Maikhutšo
Ke ka Baka La’ng Dihlatse tša Jehofa di sa Keteke Keresemose?
Batho ba bantši ba keteka Keresemose go sa šetšwe gore e theilwe kae. Ithute lebaka leo Dihlatse tša Jehofa di sa e ketekego.
Ke ka Baka La’ng Dihlatse tša Jehofa di sa Keteke Easter?
Ba bantši ba lebelela Easter e le moletlo wa Bokriste. Ke ka baka la’ng Dihlatse tša Jehofa di sa e keteke?
Ke ka Baka La’ng Dihlatse tša Jehofa di sa Keteke Matšatši a Matswalo?
Ela hloko dintlha tše nne mabapi le menyanya ya matswalo tšeo di bontšhago lebaka leo e sa kgahlišego Modimo.
Go Reng Dihlatse tša Jehofa di Swara Selalelo sa Morena go Fapana le Dikereke tše Dingwe?
E bile se bitšwa gape gore ke Selalelo sa Mafelelo goba Segopotšo sa Lehu la Kriste, ye ke tiragalo e kgethwa ya Dihlatse tša Jehofa. Hlokomela seo Beibele e se bolelago ka tiragalo ye.
Dihlatse tša Jehofa di Dumela Eng Tabeng ya Dipoloko?
Diphetho tšeo Dihlatse di di dirago mabapi le dipoloko di theilwe ditumelong tšeo di tseneletšego tša mabapi le lehu. Ka gona, diphetho tša tšona di theilwego melaong efe?
Dihlatse tša Jehofa ke Bomang?
Na Dihlatse tša Jehofa ke Bakriste?
Hle ithute kamoo re fapanego ka gona le dikereke tšeo di ipitšago tša Bokriste.
Na Dihlatse tša Jehofa ke Maprotestanta?
Dintlha tše pedi tšeo di hlaolago Dihlatse tša Jehofa go madumedi a mangwe ao e sego a Katholika le a mangwe ao a ipitšago a Bakriste.
Na Dihlatse tša Jehofa ke Sehlotswana sa Amerika?
Ela hloko dintlha tše nne mabapi le mokgatlo wo wa ditšhabatšhaba.
Na Dihlatse tša Jehofa di Thekga Mokgatlo wa go Hlabollwa ga Bajuda?
Re thea ditumelo tša rena Mangwalong, ao a sa phagamišego morafo le ge e le ofe.
Na Dihlatse tša Jehofa ke Sehlotswana sa Bodumedi?
Bapetša dilo tše pedi tšeo batho ba bantši ba di naganago ka dihlotswana tša bodumedi le seo Dihlatse tša Jehofa di lego sona.


text:
“Bota Jehofa, o Dire tše Dibotse”
“Bota Jehofa, o dire tše dibotse . . . gomme o dire tša potego.”
DIKOPELO: 133, 63
1. Jehofa o bopile batho ba na le bokgoni bja go dira eng?
JEHOFA o bopile batho ba na le bokgoni bja go dira dilo. O re neile tlhaologanyo gore re kgone go rarolla mathata le go rulaganya tša ka moso. (Die. 2:11) O re neile matla a go dira dilo tšeo re di rulagantšego, gomme seo se re thuša go fihlelela dipakane tša rena. (Bafil. 2:13) Le gona o re neile letswalo, e lego maikwelo ao a re thušago go tseba seo se nepagetšego le seo se fošagetšego. Letswalo le re thuša go phema go dira bobe le go lokiša diphošo tšeo re di dirago.
2. Jehofa o letetše gore re diriše bokgoni bja rena bjang?
2 Jehofa o letetše gore re diriše bokgoni bja rena gabotse. Ka baka la’ng? Ka gobane o a re rata, e bile o a tseba gore re a thaba ge re diriša bokgoni bja rena. Ka Lentšung la gagwe, Jehofa o re kgothaletša gantši gore re diriše bokgoni bja rena gabotse. Ka mohlala, ka Mangwalong a Seheberu, re bala gore: “Maano a motho yo mafolofolo a a mo hola,” le gore “tšohle tšeo seatla sa gago se kgonago go di dira, di dire ka matla a gago ka moka.” (Die. 21:5; Mmo. 9:10) Ka Mangwalong a Bakriste a Segerika re botšwa gore: “Ge feela re sa na le sebaka, anke re direleng bohle botse,” le gore “go fihla bokgoleng bjoo ka bjona yo mongwe le yo mongwe a amogetšego mpho, e dirišeng ge le hlankelana.” (Bagal. 6:10; 1 Pet. 4:10) Go molaleng gore Jehofa o nyaka gore re dire sohle se re ka se kgonago gore re holege le go hola ba bangwe.
3. Ke dilo dife tšeo batho ba sa kgonego go di dira?
3 Ka nako e swanago, Jehofa o a tseba gore go na le dilo tšeo re sa kgonego go di dira. Ka mohlala, re ka se kgone go fediša go se phethagale, sebe le lehu; e bile re ka se kgone go laola batho ba bangwe ka ge ka moka ga rena re na le tokologo ya go ikgethela. (1 Dikg. 8:46) Le gona go sa šetšwe gore re na le tsebo goba phihlelo e ntši gakaakaang, re ka se tsoge re swane le Jehofa.
4. Re tlo ahlaahla’ng sehlogong se?
4 Maemong ka moka, re swanetše go ithekga ka Jehofa gore a re hlahle, re tshepe gore o tla re thekga le go re direla dilo tšeo re sa kgonego go di dira. Lega go le bjalo, le rena re swanetše go dira seo re ka se kgonago go rarolla mathata a rena le go thuša ba bangwe. (Bala Psalme 37:3.) Ka boripana, re swanetše ‘go bota Jehofa le go dira botse’; re swanetše ‘go dira dilo ka potego.’ Tabeng ye, anke re ahlaahleng seo re ka ithutago sona go Noa, Dafida le bahlanka ba bangwe ba botegago ba Jehofa bao ba ilego ba ithekga ka yena gomme ba dira dilo tše di lokilego. Ka ge re tlo ithuta, batho ba ba thušitšwe ke go tseba seo ba bego ba sa kgone go se dira le go tseba seo ba bego ba kgona go se dira, gomme ba dira seo se lokilego.
GE RE PHELA LE BATHO BA BABE
5. Noa o be a phela le batho ba mohuta mang?
5 Noa o phetše le batho ba babe bao ba bego ba “tletše bošoro” e bile ba itshwere gampe. (Gen. 6:4, 9-13) O be a tseba gore Jehofa o be a tlo fediša batho bao ba babe. Lega go le bjalo, Noa o swanetše go ba a be a opišwa hlogo ke batho bao ba go se hlomphe Modimo. Le ge maemo a be a le ka tsela yeo, Noa o ile a lemoga gore dilo tše dingwe a ka se kgone go di dira mola tše dingwe a ka kgona go di dira.
6, 7. (a) Ke’ng seo Noa a bego a ka se kgone go se dira? (b) Re swana bjang le Noa?
6 Seo Noa a bego a sa kgone go se dira: Le ge Noa a ile a šoma ka mafolofolo go botša batho bao ba babe gore Jehofa o tlo ba fediša, o be a ka se ba gapeletše go fetoga, e bile o be a ka se dire gore Meetsefula a tle kapela. Noa o ile a swanelwa ke go bota gore Jehofa o tla phethagatša seo a se boletšego gomme a fediša bobe, le gore o tla dira seo ka nako ya maleba.
7 Le rena re phela le batho ba babe, e bile re a tseba gore Jehofa o re o tlo ba fediša. (1 Joh. 2:17) Eupša re ka se gapeletše batho gore ba amogele ‘ditaba tše dibotse tša Mmušo.’ Le gona re ka se kgone go dira gore “masetlapelo a magolo” a tle ka pela. (Mat. 24:14, 21) Go swana le Noa, re swanetše go ba le tumelo e tiilego, re tshepe gore kgauswinyane Jehofa o tlo tsena ditaba gare. (Ps. 37:10, 11) Re kgodišegile gore Jehofa o tla fediša batho ba babe ka nako yeo a e beilego, a ka se ba dumelele gore ba tšwele pele ba phela.
8. Noa o ile a swarega ka eng? (Bona seswantšho seo se lego mathomong a sehlogo.)
8 Seo Noa a bego a kgona go se dira: Go e na le gore Noa a fetšwe matla ke seo a bego a sa kgone go se dira, o ile a swarega ka seo a bego a kgona go se dira. Ka ge Noa e be e le “mmoledi wa toko,” o ile a bolela ka mafolofolo molaetša wa gore Jehofa o tlo fediša batho ba babe. (2 Pet. 2:5) Ga go pelaelo gore go bolela molaetša woo go ile gwa matlafatša tumelo ya Noa. Go oketša moo, o ile a diriša bokgoni bja gagwe go dira mošomo wo Modimo a bego a mo neile wona wa go aga areka.
9. Re ka ekiša Noa bjang?
9 Go swana le Noa, re na le “mo gontši mo [re] go dirago modirong wa Morena.” (1 Bakor. 15:58) Modiro o bjalo o akaretša go aga le go hlokomela meago ya rena ya borapedi, go ithaopela go šoma dikopanong tše dikgolo le tše dinyenyane, goba go dira mešomo e itšego ofising ya lekala goba ya bofetoledi. Go feta moo, re dula re swaregile ka go bolela ditaba tše dibotse, re tseba gore modiro wo o re thuša go ba le tumelo e tiilego dikholofetšong tša Jehofa tša nakong e tlago. Kgaetšedi yo mongwe yo a botegago o hlalosa taba ye ka tsela ye: “Ge o botša ba bangwe ka ditšhegofatšo tša Mmušo wa Modimo, ke mo o lemogago gore ruri ga ba na kholofelo ka bokamoso e bile ba bona eka mathata a bona a ka se tsoge a fedile.” Ruri go bolela ditaba tše dibotse go matlafatša tumelo ya rena dikholofetšong tša Jehofa le go re thuša gore re se ke ra lesa go kitima lebelo la go tlo hwetša bophelo bjo bo sa felego.
GE RE DIRILE SEBE
10. Hlalosa seo Dafida a ilego a se dira.
10 Jehofa o ile a hlalosa Dafida e le “monna yo a kwanago le pelo ya [gagwe].” (Dit. 13:22) Dafida o ile a botega mo e ka bago bophelo bja gagwe ka moka. Lega go le bjalo, nakong e itšego o ile a dira sebe se segolo. O ile a robala le Batseba, yo e bego e le mosadi wa monna yo mongwe. Dafida o ile a senya ditaba le go feta ge a be a leka go uta sebe seo. O ile a dira seo bjang? Ka go rulaganya gore monna wa Batseba e lego Uria a bolawe ntweng. Se sebe le go feta, Dafida o ile a epela Uria lebitla a sa phela ka go mo nea lengwalo leo le bego le na le molaetša wa gore a bolawe. (2 Sam. 11:1-21) Lega go le bjalo, sebe sa Dafida se ile sa utologa. (Mar. 4:22) Ge seo se direga, Dafida o ile a arabela bjang?
11, 12. (a) Ke’ng seo Dafida a bego a ka se kgone go se dira ka morago ga gore a dire sebe? (b) Ge e ba re itshola ka morago ga go dira sebe, Jehofa o tla dira’ng?
11 Seo Dafida a bego a sa kgone go se dira: Dafida o be a ka se kgone go butšetša dilo morago. E bile o be a ka se kgone go tšhabela ditlamorago tša dibe tša gagwe. Ge e le gabotse, tše dingwe tša ditlamorago tšeo di ile tša mo tlaiša bophelo bja gagwe ka moka. (2 Sam. 12:10-12, 14) Ka gona o be a swanetše go ba le tumelo. O be a swanetše go kgodišega gore ge a ka itshola go tšwa pelong, Jehofa o be a tla mo lebalela le go mo thuša go kgotlelela ditlamorago tša dibe tša gagwe.
12 Ka ge re sa phethagala, ka moka ga rena re dira dibe. Diphošo tše dingwe ke tše dikgolo go feta tše dingwe. Diphošo tše dingwe di ka no se lokišege. Re ka swanelwa ke go no lebeletšana le ditlamorago tša tšona. (Bagal. 6:7) Eupša re tshepa seo Modimo a se boletšego, gore ge e ba re itshola, o tla re thekga dinakong tše thata, le ge re ipaketše mathata ao.
13. Dafida o thušitšwe ke’ng go lokiša tswalano ya gagwe le Jehofa?
13 Seo Dafida a bego a kgona go se dira: Dafida o ile a dumelela Jehofa gore a mo thuše go lokiša tswalano ya gagwe le yena. Tsela e nngwe yeo a ilego a dira seo ka yona ke ka go amogela tayo yeo Jehofa a mo neilego yona a diriša moporofeta Nathane. (2 Sam. 12:13) Le gona Dafida o ile a rapela Jehofa, a ipobola dibe tša gagwe gomme a botša Jehofa gore a mo gaugele. (Ps. 51:1-17) Go e na le gore Dafida a fetšwe matla ke go ipona molato, o ile a ithuta diphošong tša gagwe. Dafida ga se a ka a bušeletša dibe tšeo tše dikgolo. O hwile a botega, e bile Jehofa a ka se tsoge a mo lebetše.
14. Re ithuta’ng mohlaleng wa Dafida?
14 Re ithuta’ng mohlaleng wa Dafida? Re ithuta gore ge re dirile sebe se segolo, re itshole go tšwa pelong gomme re kgopele Jehofa gore a re lebalele. Re swanetše go ipobola dibe tša rena go yena. (1 Joh. 1:9) E bile re swanetše go botša bagolo, ka gobane ba tla re thuša go lokiša tswalano ya rena le Jehofa. (Bala Jakobo 5:14-16.) Ge re dumelela Jehofa gore a re thuše, re bontšha gore re na le tumelo ya gore o tla re lebalela le go re thuša go boela go yena. Ka morago ga moo, re swanetše go ithuta diphošong tša rena, re tšwele pele re hlankela Jehofa gomme re lebelele pele dikholofetšong tša gagwe tša nakong e tlago.
GE RE LEBELETŠANE LE MAEMO A MANGWE
15. Re ithuta’ng mohlaleng wa Hanna?
15 Ga go pelaelo gore o tseba bahlanka ba bangwe ba botegago ba bogologolo bao ba ilego ba bota Jehofa maphelong a bona gomme ba dira dilo tše di lokilego. Ka mohlala, Hanna o be a ka se kgone go fetoša taba ya gore ke moopa. Eupša o ile a bota Jehofa gore o tla mo thuša, ka gona a tšwela pele a mo rapela taberenakeleng le go mmotša seo se bego se le pelong ya gagwe. (1 Sam. 1:9-11) Ruri Hanna o re beetše mohlala o mobotse. Ge re babja goba re na le mathata ao re sa kgonego go a laola, re swanetše go lahlela dipelaelo tša rena go Jehofa, re kgodišegile gore o a re hlokomela. (1 Pet. 5:6, 7) E bile re swanetše go dira sohle se re ka se kgonago gore re holwe ke diboka tša Bokriste le ditokišetšo tše dingwe tša Jehofa.
16. Batswadi ba ka ithuta’ng go Samuele yo a bego a tšofetše?
16 Go thwe’ng ka batswadi ba botegago bao bana ba bona ba tlogetšego go hlankela Jehofa? Samuele yo a bego a tšofetše o be a ka se gapeletše bana ba gagwe bao ba godilego gore ba dule ba phela ka melao ya Modimo yeo a ba rutilego yona. (1 Sam. 8:1-3) O ile a dumelela Jehofa gore e be yena a swaraganago le taba yeo. Lega go le bjalo, Samuele o be a ka kgona go dula a botega le go kgahliša Tatagwe wa legodimong e lego Jehofa. (Die. 27:11) Lehono, batswadi ba bantši ba Bakriste ba boemong bja go swana le bja Samuele. Go swana le tate wa papišong ya mabapi le morwa wa lehlaswa, ba kgodišegile gore Jehofa o dula a letetše go amogela badiradibe bao ba itsholago go tšwa pelong. (Luka 15:20) Lega go le bjalo, batswadi ba bjalo ba šoma ka thata go dula ba botegela Jehofa, ba holofela gore mohlala wa bona o tla thuša bana ba bona go boela ka phuthegong.
17. Ke ka baka la’ng mohlala wa mohlologadi wa modiidi o kgothatša?
17 Nagana le ka mohlologadi wa modiidi yo a phetšego mehleng ya Jesu. (Bala Luka 21:1-4.) Go be go se na seo a bego a ka se dira ka boradia bjo bo bego bo dirwa ka tempeleng. (Mat. 21:12, 13) Le gona o be a ka se dire selo gore a be le tšhelete. Lega go le bjalo, o ile a neela ka “ditšheletiana tša tšhipi tše pedi,” e lego “sohle seo a bego a iphediša ka sona.” Mosadi yoo yo a botegago o ile a bontšha gore o bota Jehofa ka pelo ka moka, a tseba gore ge a ka etiša dilo tša Modimo pele, Modimo o tla mo hlokomela. Ka ge mohlologadi yo a be a botile Jehofa, o ile a thekga borapedi bja therešo. Ka mo go swanago, le rena re kgodišegile gore Jehofa o tla re nea dilo tšeo re di hlokago ge e ba re tsoma Mmušo pele.
18. Hlalosa seo Mokriste yo mongwe a ilego a se dira gore a tšwele pele a hlankela Jehofa.
18 Lehono, Bakristegotee le rena ba bantši le bona ba bontšhitše gore ba bota Jehofa gomme ba dira dilo tše di lokilego. Nagana ka ngwanabo rena yo a bitšwago Malcolm, yo a ilego a botegela Jehofa go fihlela a hlokofala ka 2015. Mengwageng e mentši yeo yena le mosadi wa gagwe ba hlanketšego Jehofa, ba ile ba ba le mathata. O ile a re: “Ditlalemeso ga di tsebje, e bile bophelo bo boima. Eupša Jehofa o šegofatša bao ba ithekgago ka yena.” Ke’ng seo Malcolm a re eletšago go se dira? O itše: “Kgopela Jehofa gore a go thuše go dira sohle se o ka se kgonago tirelong ya gagwe. Swarega ka seo o ka se kgonago, e sego seo o sa se kgonego.” *
19. (a) Ke ka baka la’ng temana ya rena ya ngwaga ya 2017 e le e swanetšego? (b) O tlo diriša bjang temana ya ngwaga ya 2017 bophelong bja gago?
19 Ge batho ba tshepedišo ye ya dilo ba dutše ba “fetelela ka bobe,” re tlo welwa ke mathata a magolo. (2 Tim. 3:1, 13) Ka gona go bohlokwa kudu gore re se ke ra dumelela mathata ao a re fetša matla. Go e na le moo, re swanetše go bota Jehofa ka mo go feletšego gomme re dire sohle seo re se kgonago go dira dilo tše di lokilego. Ke ka baka leo temana ya rena ya ngwaga ya 2017 e rego: “Bota Jehofa, o dire tše dibotse”!
Temana ya rena ya ngwaga ya 2017 e re: “Bota Jehofa, o Dire tše Dibotse”


text:
TABA YA LETLAKALA LA KA NTLE
Kgateletšego ya Monagano Bafseng—E Bakwa ke Eng? Ba ka Thušwa ke Eng?
ANNA * o re: “Ka mehla ge ke gateletšegile monaganong, ga ke nyake go dira selo, go akaretša le dilo tšeo gantši ke ratago go di dira. Selo feela seo ke se nyakago ke go fo robala. Gantši ke nagana gore ga ke ratwe, ga ke na mohola e bile ke morwalo go ba bangwe.”
Julia o gopola ka gore: “Ke be ke nagana go ipolaya. Ge e le gabotse, ke be ka sa nyake go hwa. Ke be ke no ba ke nyaka go fediša tsela yeo ke ikwago ka yona. Ka tlwaelo ke motho yo a nago le taba le ba bangwe, eupša ge ke gateletšegile monaganong, ga ke na taba le motho yo mongwe goba selo le ge e le sefe.”
Ge Anna le Julia ba be ba thoma go ikwa ba gateletšegile monaganong, ba be ba sa tšwa go tsena mahlalagading. Le ge bafsa ba bangwe ba ka fela ba ikwa ba nyamile, Anna le Julia ba be ba fetša dibeke goba dikgwedi ba gateletšegile monaganong. Anna o re: “Go bjalo ka ge eka o kgakgetšwe ka moleteng o išago wa leswiswi wo o ka se kgonego go tšwa go wona. O kwa eka o lahlegelwa ke monagano e bile ga o sa le wena.”
Tsela yeo Anna le Julia ba ikwago ka yona e tlwaelegile. Mokgatlo wa Lefase wa tša Maphelo (World Health Organization [WHO]) o re go bonagala palo ya bafsa bao go hwetšwago ba gateletšegile monaganong e gola ka lebelo la go tšhoša. Le gona kgateletšego ya monagano ke “sebaki se segolo sa bolwetši le go fokola go bašemane le banenyana ba mengwaga e 10 go ya go e 19.”
Maswao a kgateletšego ya monagano a ka bonagala mahlalagading gomme a ka akaretša go fetoga ga mekgwa ya go robala, kganyogo ya dijo le go fetoga ga boima bja mmele. Go ka tšwelela le maikwelo a go nolega mooko, go hloka kholofelo, go nyama le go ipona o se na mohola. Dika tše dingwe e ka ba go se nyake go ba le batho, go se kgone go tsepamiša kgopolo goba go lebala, dikgopolo goba ditiro tša go nyaka go ipolaya le maswao a mangwe ao ba tša kalafo ba sa kgonego go a hlalosa. Ge ditsebi tša malwetši a monagano di belaela gore motho o na le kgateletšego ya monaganong, gantši di lebelela maswao a mantši ao a tšeago dibeke a le gona e bile a palediša motho go tšwela pele ka bophelo bjo bo tlwaelegilego.
DILO TŠEO DI KA BAGO DI BAKELA BAFSA KGATELETŠEGO YA MONAGANO
Go ya ka WHO, “kgateletšego ya monagano e bakwa ke maemo a raraganego a go phedišana le batho, a monagano le a mmeleng.” Dilo tšeo di ka akaretša tše di latelago.
Maemo a mmele. Ka ge go diregile ka Julia, gantši kgateletšego ya monagano ke bolwetši bja ka lapeng, e lego seo se bolelago gore dikarolwana tša leabela di ka kgatha tema, mohlomongwe ka go kgoma tsela yeo dikhemikhale di šomago ka yona bjokong. Maemo a mangwe ao a ka beago motho kotsing, ao ge a tšea nako e telele a ka gakatšago kgateletšego ya monagano goba a e baka, a akaretša bolwetši bja pelo le go fetoga ga dihomoune gotee le go diriša dihlaretagi goba dinotagi gampe ka go se kgaotše. *
Kgateletšego. Le ge kgateletšego e nyenyane e ka hola, kgateletšego yeo e tšeago nako goba yeo e feteletšego e ka ba kotsi mmeleng le monaganong. Ka dinako tše dingwe kgateletšego ye e ka bakela mofsa kgateletšego ya monagano. Ka ge go boletšwe, dilo tšeo di bakago kgateletšego ya monagano ka go lebanya ga di tsebje, le gona di ka akaretša dilo tše mmalwa bjalo ka ge go hlalositšwe pejana.
Dilo tše dingwe tšeo di ka bakago kgateletšego tšeo di sepedišanago le go gateletšega monaganong e ka ba go hlalana goba go arogana ga batswadi, lehu la motho yo o mo ratago, go tlaišwa mmeleng goba ka thobalano, kotsi e šoro, bolwetši goba go thatafalelwa ke go ithuta—kudukudu ge ngwana a ikwa a hlokomologwa ka baka la maemo a. Taba e nngwe yeo e sepedišanago le se e ka ba ge batswadi ba letetše mo gontši baneng ba bona, mohlomongwe mabapi le go atlega sekolong. Dilo tše dingwe tše di ka e bakago e ka ba go tlaišwa ke bomphenyašilo, go se kgodišege ka bokamoso, go se be le tswalano e botse le motswadi yo a nago le kgateletšego ya monagano le go fetofetoga ga batswadi tseleng yeo ba dirago dilo ka yona. Ge e ba mofsa a thoma go ba le kgateletšego ya monagano, a ka thušwa ke eng gore a lebeletšane le boemo?
ITLHOKOMELE MONAGANONG LE MMELENG
Gantši kgateletšego ya monagano e lekanetšego e išago go e feteletšego e laolwa ka dihlare tša kalafo le go eletšwa ke ditsebi tša malwetši a monagano. * Jesu Kriste o itše: “Bao ba phetšego gabotse ga ba nyake ngaka, eupša ba babjago ba a e nyaka.” (Mareka 2:17) Bolwetši bo ka kgoma setho se sengwe le se sengwe sa mebele ya rena, go akaretša le bjoko! Go ka kgothaletšwa gore go fetošwe tsela ya go phela ka gore bjoko le mmele di a dirišana.
Ge e ba o na le kgateletšego ya monagano, gata megato ya maleba ya gore o itlhokomele mmeleng le monaganong. Ka mohlala, eja dijo tše di nago le phepo, robala ka mo go lekanego gomme o itšhidulle ka mehla. Go itšhidulla go dira gore mmele o ntšhe dikhemikhale tšeo di dirago gore o ikwe gabotse, o be le mafolofolo le gore o robale boroko. Ge e ba go kgonega, leka go lemoga dilo tšeo di dirago gore o ikwe o gateletšegile monaganong le maswao ao a go lemošago ke moka o dire se sengwe ka tšona. Tšhollela motho yo o mo tshepago sa mafahleng. Go ba le ba lapa le bagwera bao ba go thekgago go ka go thuša go lebeletšana le kgateletšego ya monagano gakaone, mohlomongwe gwa fokotša le maswao a yona. Ngwala dikgopolo le tsela yeo o ikwago ka yona pukung, e lego mokgwa woo o thušitšego Julia yo a tsopotšwego pejana. Go feta tšohle, kgonthišetša gore o ba le segwera se sebotse le Modimo. Go dira bjalo go ka kaonefatša kudu tsela yeo o lebelelago bophelo ka yona. Jesu Kriste o itše: “Go thaba bao ba lemogago gore ba nyaka dilo tša moya.”
Anna le Julia ba dumelelana le mantšu a Jesu. Anna o re: “Go dira dilo tša Modimo go nthuša gore ke nagane ka batho ba bangwe go e na le go nagana ka mathata a ka feela. Ga se ka mehla go lego bonolo go dira seo, eupša ke kwa ke thabile ka baka la seo.” Julia o homotšwa ke thapelo le go bala Beibele. O re: “Go tšhollela Modimo se se lego pelong ya ka go dira gore ke iše maswafo fase. Beibele e nthuša go bona gore ke bohlokwa mahlong a Modimo le gore Modimo o na le taba le nna. Gape go bala Beibele go dira gore ke be le pono e botse ka bokamoso.”
Ka ge Jehofa Modimo e le Mmopi wa rena, o tloga a kwešiša gabotse tsela yeo re godišitšwego ka yona, dilo tšeo di re diragaletšego bophelong le tsela yeo dikarolwana tša leabela di re kgomago maikwelong le tseleng yeo re bonago dilo ka yona. Ka gona, Modimo o kgona go re nea thekgo le khomotšo tšeo re di nyakago, mohlomongwe a diriša batho bao ba nago le kwelobohloko le bao ba kwešišago. Godimo ga tšohle, nako e a tla yeo ka yona Modimo a tlago go re fodiša malwetšing a rena ka moka, a mmeleng goba a monaganong. Jesaya 33:24 e re: “Ga go na modudi yo a tla rego: ‘Ke a babja.’”
Beibele e holofetša gore Modimo o “tla phumola megokgo ka moka mahlong a [rena] gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona.” (Kutollo 21:4) Ruri seo se a homotša e bile se a kgothatša! Ge e ba o ka rata go ithuta mo go oketšegilego ka morero wa Modimo ka batho le lefase, hle tsena Wepesaeteng ya rena ya jw.org/nso. Wepesaeteng yeo, o tla hwetša Beibele e kgahlišago ya Inthaneteng le dikgatišo tše dintši tšeo di bolelago ka dilo tše di fapafapanego, go akaretša le kgateletšego ya monagano.
Ithute ka mo go oketšegilego
Na Beibele e ka Nthuša ge ke Gateletšegile?
Go na le dilo tše tharo tšeo Modimo a di neago ka boati go thuša batho go lebeletšana le maikwelo a go gateletšega.